url: =Pasian lungkim na hi ding hi (3/21/2021) – Zomi Agape Church Inc\nPasian lungkim na hi ding hi (3/21/2021)\nZomi Agape Church Inc > Zomi Agape Church Blog > General > Pasian lungkim na hi ding hi (3/21/2021)\nMarch 29, 2021 by Mary San General, Hunzatna\n1Tua ciangin Jesuh in, “Kei pen leenggui taktak ka hi a, ka Pa pen leenggui lonei pa ahi hi. 2Amah in gah a nei lo ka hiang khempeuh satkhia a, gah a nei hiangte ahihleh a gah semsem theih nadingin a puah hi. 3Note tungah ka hong thugennate hangin note a siang na suak khinzo uh hi. 4Kei tawh hong kizom paisuak le-uhcin kei zong note tawh a kizom paisuak ka hi ding hi. A hiang pen a gui tawh kizom kei leh gah a gah theih loh mah bangin note zong kei tawh na kizop kei uhleh gah na gah thei kei ding uh hi.\n5“Kei pen leenggui ka hi a, note pen a hiang na hi uh hi. Note in kei tawh loin bangmah hih thei lo ding na hih manun kei tawh a kizomte in gah tampi na gah ding uh hi. 6Kei tawh a kizom lo mite pen leenggui hiang bangin kipaai khia-in keutum hi. Tua bang hiangte meikhuk sungah kilawnin a kangtum hi. 7Kei tawh na hong kizop uh a, note sungah ka thu a om nakleh na deih peuhpeuh uh hong ngen le-uhcin hong kipia ding hi.\n1 Peter masa 2:11\nKa itte aw, hih leitungah gamdang mi, a peempak bangin kingaihsun unla, na kha nuntakna uh tawh a kilehngat pumpi’ deihnate na kikham un\nIh nung tak na sung ah leeggui a hi ih Topa mah a ci kim tek ding in Topan thupha ong piak sak ngiat ta hen.\nHih Leenggui thu pen , Ih Topa in ah ni sim ih nun tak na ah a mah tawh ki zom den ding in ong deih Ih Topa hi.\nih nung tak na sung ah Jesus gum pa leh topa ih sang kei a leh hih leitung ah a mawk na hi ding hi.\nNa nun tak na sung ah zu leh sa te pai khia in Jesus tawh a ton khawm a hi kim tek ding Topan ong deih hi.\nJesus tawh ih ki zop ciang in ah a mah hoih na tampi tak ong mu sak sak hi.\nA piang thak pah pah ding hi lo zaw in, na nuntak na sungah Zeisu mun a pia ngiat i hihding thu pi pen hi.\nkam tuam pau na cih pen sin thei hi lo a, kha siang tho let song hi in, ong piak teh akingah pan hi.\nih nung tak na sung ah Pasian tawh ki zop a man phat na pen leitung bek hi lo in ah,van tungah tua sangin nop sa zaw in hampha zawding hi hang.\n“Pasian lungkim na hi ding hi”\nEi mi hing te ih din mun ki bang kim lo hi hang\nIh duh kim zong khat leh khat zong ki bang lo hi hang\nNang tawh ki tuak hi na cih om leh up na tawh na la in\nTopa in ong puak pha ngat ding hi\nZeisu in kei pen leenggui ka hi hi ,kei tawh ong ki zom un ci hi\nKa pa in lo a nei pa a hi hi, Zeisu tawh a ki zom lo te pen gah a nei lo ,gah vet lo hi\nZeisu tawh a ki zom ngiat te in a gah gah ngiat ding hi teh\nZeisu in ci hi ,kei tawh a ki zom lo te peuh mah gah vet lo ding hi ci hi\nThu um mi te ong ci na kammal te hi ngiat hi\nIh sung ah om Pasian kammal tawh ih nget ciang in, ong pia ding a ci ngiat hi\nNa nung tak na sung ah tua Pasian kammal na koih a leh siat na tuam tuam te in ong puk sak zo lo ding hi\nAn ne vet lo ding in bawllung sui leh cin gual zo lo ding hi teh ,tua mah bang in na nungtak na ah nakha ann ahi laisiangtho na nek kei a leh na nung tak na tha ong nem sak ding hi\nNi sim nai sim in tha ong pia den ding hih laisiangtho bek mah hi, na kha ong picing sak ding tua laisiangtho kammal hi\nEi mah pumpi tha ong pia den ding Pasian kammal hi tawntung hi, ei mah pumpi mah mah laisiangtho tawh a nungta ding hi ta hang\nNangma thu pen lam hong lak ding meivak hi a,ka paina lampi-ah khuavak ahi hi\nA kimuh thei hun lai-in Topa zong unla amah a nai om lai-in thu ngen un.\nA zing ciangin Johan in ama kiangah Jesuh Jhong pai a muh ciangin, “En un, leitung mawhna a lakhia Pasian’ Tuuno hih lai-ah hong pai hi.\nEite a dingin a hoih lo, i mawhna a kiciamtehna khempeuh, hong phiatsak a, tuate khempeuh singlamteh tungah kilhcipin a beisak ta hi\nHih lai-ah om nawn lo hi; kithosak zo hi. Galilee gamah a om lai-in note kiangah thu hong genin,\nBang hang hiam cih leh sihna panin Khrih kihingkiksak khin a, si kik ngei nawn lo ding hi. Ama tungah sihna in vangliatna nei nawn lo hi, ci-in i thei hi.\n1koin masa 8:5-6\nLeitung le vantungah pasian le topa a kici tampi a om ahi zongin,eite a dingin Pasian khat bek, Pa khat bek a om hi. Ama a dingin i nuntakna pa, na khempeuh a piangsak pa ahi hi. Eite tungah nuntakna a hong pia, na khempeuh a piangsak Topa Jesuh Khrih khat bek a om hi.\nLai Siangtho in, “Sing tungah a kikhai mi peuhmah Pasian’ samsiat mi ahi hi,” na ci ahih manin eite a dingin Khrih in samsiatna a thuak manin Thukham zuihlahna hangin samsiatna panin eite a hong tankhia ahi hi.\n2Korin nihna 5:17\nTua ahih manin mi khatpeuh, Khrih tawh a kipawl ciangin mi thak suak a, a mi lui ngeina bei-in a mi thak ngeina a neita ahi hi.\n“Van a sang belna-ah a om\nPasian’ min thang hen la,\nama pahtak leitung mite tungah\nnopna om ta hen,” a ci uh hi.\n1Peter masa 2:11\nKa itte aw, hih leitungah gamdang mi, a peempak bangin kingaihsun unla, na kha nuntakna uh tawh a kilehngat pumpi’ deihnate na kikham un.\nIh nung tak na ah a um ciang bek hi lo ding in ah\nGah hoih a gah ngiat ding in Topan ong deih hi\n1 Korin masa 15:33\nSanggamte aw, mi’ khemsa-in ta kei un. Kikholhpih hoih lote in mi siasak thei hi.\nNa nungtak na,na kha nung tak na pen a man pha mah mah a hi cih thei in\nLeitung sang man pha zaw na kha nun tak na,nang nih vei a piang kik ding hi lo a,khat vei bek a piang ding na nuntak na a hihi\nNa kha nuntak na te uh, ki kem bit un a ci ih Pasain kammal in ci hi.\nIh nungtak na te pen hih hun nu nung sung ah Pasian kammal tawh ih ki kep kei a leh puk na ding, pial na ding tam mah mah a hih man in ah, ki kem bit un lawm hoih lo peel un a ci ih Topa kammal in ci hi.\nNa innkuan sung ah satan van hoih lo te a koih ding in Zeisu in ong deih sak lo hi\nVan siangtho leh van hoih te bek mah innsung ah koih ding hi hang\n1 Peter msa 1:15\nMi khempeuh tawh na kilem theih nading uh hanciam un. Nuntak siangtho lo tawh kuamah in Topa mu zo lo ding ahih manin nuntak siangtho na nungta un.\nHih thawhkikna masa sungah a kihel mite pen Pasian’ mi siangtho hi a, a hampha mahmah ahi uh hi. Nihvei sihna in tua bang mite bangmah cihzo nawn lo ding a, amaute pen Pasian le Khrih’ siampite hi ding uh a, amah tawh kum tulkhat sung ukna aana nei ding uh hi.\n1Korin masa 15:52\nPeengkul nunung hong gin’ ciangin mitphiat kikal sungin i kikhelpak ding hi. Bang hang hiam cih leh peengkul hong gin’ ciangin misite a sithei nawn lo dingin hong tho ding a, i vekpi-in i kikheel ding hi.\nTua hun ciangin mite in a sihtheih nading uh a zonzon uh hangin sihtheih nading lampi mu lo ding uh a, sinuam mahmah napi-un sithei het lo ding uh hi.\nTua gimna hun a tunkhit phetin ni hong mialin kha hong taang nawn lo ding a, vantung panin aksite hong kia ding a, vantung a om nate a pai ngei-in pai thei loin lampialgawp ding hi.\nJesuh in ama kiangah, “Keimah in Lampi ka hi a, Thuman, le Nuntakna zong ka hi hi. Kei hong suang loin Pa kiangah kuamah tung thei lo ding hi.\nSamson zong Pasian sathau nilh mah hi ven, siat na sung ah pai den ,A sih ciang a mit tang ki phel khia hi. A sih dong in tua siat na pen phel zo lo hi\nJoseph nungtak na siat na tai san hi, Tua joseph nung tak na sung ah kamsia pau ngei lo hi, A tun tun a pai pai na ah pasian ta pa a hih lam ki lang sak hi\nIh nung tak na sung ah ei mi hing hih na ki lian sak lo a,Pasian hoih na ki lang sak a ,Topa nang ong sem in ci in ih cih tawntung ding nak pi tak in ki tamsam hi\nAmah lian semsem ding a, kei ka hih leh ka neu semsem ding hi.\nIh leitung ci leh sa hih na khempeuh neu sak sem sem in\nZeisu pen lian sak sem sem ding hi hang\nIh nuntak na ah bang hak sat na in ong tuam hiam,bang lungkham na in ong tuam hiam ,khat vei vei hamsa ki sa mah ni teh,Zeisu kiang zuan ding hi hang,na nuntak na ong ki lamdang sak ding hi\nZeisu it na pen’ na hoih loh na pen pen na ngawn in, zong ong it tawntung ih topa zeisu hi\nNa nun tak na ah sia ki sa in, ah lungkham ki sa in ah, mang bang ki sa in na omkha hiam, tuabang hun teh Zeisu zuan ding hi hang.\nSia khup, Sunday Main Service\nStarts 10:52 pm


timestamp: atn

url: =Leitungbup Zomi Innkuan Kipawlna (Zomi Communities Organization)\nUSA, Canada, UK, Denmark, Norway, Sweden, Germany, India, Singapore, Malaysia, New Zealand, Philippines, Kore\nA Thu : LZI Kipawlna Kiteelpi kibawl ding\nA Simna : LZI/Press/EC-07; March 21, 2012\n1. March 10, 2012 ni a kibawl Leitungbup Zomi Innkuan (LZI) Kipawlna, 2012 Kumcin Khawmpi thukhensatna bangin LZI Kipawlna Kiteel Tanupawl (Election Commission) in 2012~2014 km sung LZI Kipawlna a makaih ding Executive Council (EC) panmunlen kiteelna (Kiteelpi) a kibawl theihna dingin Kiteelpi atuh thei ding Kuangluite (Candidate) Minte a kaihkhop laitak ahi hi.\n2. LZI Kipawlna Thukhunpi leh Dante (Constitution and Bylaws) zui-in LZI Kipawlna EC panmun (15) alen ding Makai kiteelna ah muntuam gamtuam a om, LZI Kipawlna tawh a kizom Zomi Innkuan kipawlnate leh Zomi-te khua leh tui kipawlnate panin kipawlna khat ciang Candidate a tampen (7) ciang a kipuak thei ahi hi.\n3. Muntuam gamtuam a om Zomi Innkuan kipawlna leh Zomi-te khua leh tui kipawlnate in amau kipawlna sungciat panin LZI Kipawlna EC sung ah Makai panmun alen dingin a muan uh, LZI Kipawlna Constitution leh Bylaws a sang thei, makai, tangmi, palai, pawlmi khat peuhpeuh a puakna dingun Election Commission in kipawlna tuamtuam a Makaite tung ah zasakkhin zo hi.\n4. LZI Kipawlna EC sung ah kum (2) sung Makai panmun alen nuam, Kiteelpi atuh nuam tuipi galkaai Zomi khatpeuh in LZI EC Candidate khat in na Min uh ahong kipuak theihna dingin na omna munciat a LZI Kipawlna tawh a kizom Zomi Innkuan kipawlna ahihkei leh Zomi-te khua leh tui kipawlna Makaite tawh kithuza in ahun lap-in Election Commission tung ah puak ding ahi hi. LZI EC Candidate Min puakna pen March 31, 2012 ni in kikhak ding hi.\n5. Kiteelpi pen muntuam gamtuam a om Zomi Innkuan kipawlna leh Zomi-te khua leh tui kipawlnate panin a kipuak Tangmite (Representatives) leh LZI Kipawlna EC Makaipite tawh akilam Zomi Innpi (General Assembly) sung a kibawl ding hi a, Zomi Innkuan kipawlna leh Zomi-te khua leh tui kipawlnate panin a kipuak LZI EC Candidate teng sung panbek in kiteel ding hi.\n6. Kiteelpi pen Online Voting System zangin April 9, 2012 ni panin April 15, 2012 ni ciangdong Election Commission makaihna tawh kibawl ding hi. LZI Kipwlna EC panmunlen (15) a\nkiteelkhit ciangin Election Commission vaihawmna tawh EC sung a panmun tuamtuamte alen ding kiteelna khat khit khat kibawllai ding hi.\n7. Election Commission pawl in LZI Kipawlna EC panmunlen ding Makai (15) leh panmun tuamtuam zui-in kiteelna a bawlkhit ciangin, tu laitak a EC panmunlen Makai luite vaihawmna tawh EC panmunlen alui leh athak panmun ki-apna, thupha kipiakna kibawl ding hi. 8. Kiteelpi tawh kisai thu a theinuamte hita leh, LZI EC Candidate a puak nuamte in Election\nCommission Chairman Dr. Do Khan Khup (dkkhup@gmail.com, lzieckiteelna@gmail.com) tung ah kikan, kipuak thei ding hi.\n12/2/2017 02:01:25 am


url: =Tuni Pasian Kammal (April 30, 2018) :: ZOMI DAILY\nTuni Pasian Kammal (April 30, 2018)\nposted on 1 May 2018 at 12:07 am UTC+9:30 Lomkholna: Biakna, Kammal, News\nFarisaipa ding-in amah leh amah kigen-in thungen a, ‘Pasian aw, keimah in mi zawhthawh bawla sut ahi zongin, mi thuman lo gamta ahi zongin, mi’ zi tawh mawh thei mi tham loin, hia siahdongpa tawh kibang ka hi kei hi. Nangma hehpihna ka phat hi. Keimah in ni sagih lakah ni nih an ka tang hi.\nKa neih ka lam khempeuh sung pan sehsawm suah sehkhat ka khia hi,’ ci-in kisialin thu a ngen hi. Siahdongpa ahih leh, gamlapi-ah ding-in vantung lam nangawn en ngam loin a awm beengin, ‘Pasian aw, mawhnei keimah hong hehpih in,’ ci-in thu a ngen hi. Ke’n kong cih-inah, hihpa in mawhmaisakna ngahin innah a ciah hi. Farisaipa in ahih leh, mawhmaisakna a ngah kei hi.\nBang hang hiam na cih uh leh, amah leh amah a kiphat mi khempeuh in niamkhiatna a ngah ding hi. A kiniamkhiatte in minphatna a ngah ding uh hi,’” a ci hi (TDB, Luka 18:11-13).\n1) Gamtatna le ama hih zawhna a hoihna a suang Pharisee in Pasian hoihna mu khalo hi.\n2) Mawh nei mikhial a hih lam kitelin kiniamkhiata Pasian hehpihna a ngen siahdongpa in Pasian hoihna mu hi.\n3) Gamtatna pha tawh Pasian maipha kimu zolo-in mawhnei mi khial i hih lam kitela Pasian hehpihna a ngente in Jesus Christ upna hangin Pasian hehpihna tawh midik kitangin Pasian hoihna mu thei hi. Amen.


url: =Khuado Pawi ~ J. Thang Lian Pau :: ZOMI DAILY\nposted on 9 September 2014 at 1:01 am Lomkholna: Article, Khuado, Thanglianpau\nKHUADO PAWI thu ka gelh hangin, kei zong Khuado thu a tel, i khanglui ngeina sungah a khangkhia leh a kidiah ngei ka hi kei hi. Tua ahih manin hih khuado thu kong gelhkhiat zong mi tuamtuamte’ gelh ka kaihkhop hi lelin, a thu a kicin khit loh ding baanah mi tuamtuamte theih dan tawh zong kibang khin lo kha ding hi. Ahi zong Khuado pawi thu kigelh teng lakah kim pen ding hi. Sia Gin Za Go in Zolai Sim Bu Kum Sawmngiat Cinna (1913-1993) Souvenir sunga Khuado Pawi Thu a gelhna-ah hih bangin pan hi:\n“Tedim gam sungah Khuado a kizat ciat hangin, lasak a kipan gamtatnate kibang kim lo hi. Bang hang hiam cih leh, omna mun kikhat lo ahih mah bangin i omna mun tawh kituakin gam min, khua min, lui minte tampi-in phui- sam, lasak leh gamtatna-ah kizang ciat hi. A kibang lo neng neng a om hangin, “Khuado ngeina kician om lo hi, ci-a ngaihsut ding hi lo hi. Khuado thu i gen a kibat kim lohna zong a thupit mahmahna hi zaw hi, ci-in ngaihsut ciat ding ka deih hi.”\nKHENPI – I\n1. THU MAKAI\nKhuado pawi i cih pen Zomite pawi neih thupi pen leh lim zat pen ahi hi. Hih pawi pen tuuk annlak khit ciang kibawl hi. Hih Khuado pawi bawl hun leh Vaite pawipi ‘Diwali Puja’ leh Kawlte pawipi ‘Mithuun Puai’ bawl hun kituak a, Khuado pawi i bawlzia tawh kibat mahmahna nei-in mei kide tek hi. Kawl leh Vai ten ‘Khuaimeivak’ de in, Zomite in ‘Meilah’ i de hi. Hih panin Zomite pen minampite mah banga ngeina zia leh tong kicing a nei i hih lam kilang mahmah hi.\nTua banga ngeina zia leh tong kicing a nei minam picing kihi napi in, minam picing hong hisak I minam pawipi Khuado I neihna natawm a thei lo tampi ki-om ding hi. Minam Pau, lai, ngeina, pawi leh khanglui vante kician a nei lote minam picing kici thei lo ahih manin a it lo, a keem lo, a puah lote minam khangto suak ngei lo hi. Tua ahih manin Khangthak Zomite phawnna ding deihna tawh Khuado pawi thu kong kaikhawm ahi hi.\n2. A KHIATNA\nZo pau-ah ‘KHUA’ cih in khiatna nam tuamtuam nei hi. Pasian genna in ‘Khuavak’ kizangin, Dawite genna in ‘khuazing’ kizang hi. ‘DO’ I cih in zong khiatna nam tuamtuam mah nei-in, a sia lam leh a hoih lamin kizangkhawm thei hi. I it I ngaih hong zin hong lengla a om ciangin zin do, lengla do ci-in ‘Do’ zatna mun om mah bangin, hong bawlsia thei dawi leh gaalte I sim ciangin zong ‘Do’ ci-in zatna mun mah om veve hi. Zomite in ‘PAWI’ I cih pen Mikangte in ‘Festival/Feast,’ ci-in, Kawlte in ‘Puai’ ci-in, Vaite in ‘Puja’ ci-in leh Mizote in ‘Kuut’ ci uh hi.\nHih thute panin Khuado pawi pen thupha hong guan Pasian dona, lungdam kohna leh thupha ngetna pawi hi-in; A lang khat lamah hong bawlsia thei dawi leh kaute lak pan kisiansuahna dinga dawi leh kaute hawlkhia-a dona pawi ahi hi.\n3. A KIPATNA\nZo taangthu suite leh thugelh masate in Khuado Pawi pen Ciimnuai Innpipa Pu Tuah Ciang hun lai pek panin lim takin kizang khin dingin tuat uh hi. Bang hang hiam cih leh, Pu Tuah Ciang pen Zo ngeina zia leh tong a geelkhiapipa in kingaihsun ahih man hi. Tua ahih manin Khuado Pawi I neih zawh pen kum za guk peuhmah sawt khin ding hi. Khuado pawi pen khangthak ngeina zui-in Manipur gamah Tedim Chin Cultural Club makaihna tawh October 11, 1969 kumin Taang-nuam khua-ah zat kipanin, Mizoramah Zomi Society makaihna tawh November 12, 1994 kumin Sairang, Tlawng lui-ah kizang hi. Tuipi gaalkaai Zomi ten Singapore Zomi Innkuante makaihna tawh 1995 kum panin Singapore khuapi-ah ‘Leitung Bup Zomi Khuado Pawi’ min vawhin zat hong kipan toin, tu ciangin leitung bupa Zomite omna peuhmah kizang kawikawi ta hi.\n4. A ZAT HUN\nKhuado pawi in “NI” nei loin a hun bek nei hi. Ahi zongin a hun pen kum sim September leh October kha sung hi hamtang hi. Bang hang cih leh, Khuado pawi pen tuuk ann lak khit cianga kibawl hi a, kum khat leh kum khat, khaw khat leh khaw khat, annlak hun a kigual lianlian theih loh baanah, khaw sungah mipite om kim lai paanga a kibawl ngeina ahih manin leh khawhun hoih hun (khapi taan hun) a kipaan ngeina ahih manin Khuado pawi “Ni” ding kiciangtan khol thei lo hi. Ahi zongin khuado ni ding leh vai khempeuh taangpi tawh kisai ahih manin hausa leh upate mah in a geel loh phamawh hi. Upate in a tunga I gen kal sungin ni khat seh phot uh hi. Bang hang hiam cih leh khualzin gamvakte tua sungin hong tung kim thei le cih deihna hi.\nLam khat panin Aizawl dan khawnga khuapite-ah Khuado pawi ni ding kician khat seha kipsak pen a kilawm lahna om tuan lo ding hi. Bang hang hiam cih leh, khamtung nuntaak ngeina dana annlak cih bang om lo hi. Tua ahih mah bangin Mizoramah Zomi Cultural Society in 1998 kum panin Khuado ni dingin September 25 ni sehin kipsak hi. Manipur Zomite in bel October 2 ni seh uh hi. A hang in, October 2 ni pen India makaipipa Mahatma Gandhi pianni phawkna ni holiday hi-in mi kim hun awng neih ni khat ahih man hi. Hun khat ciangin leitung bup Zomite in a ni kituakin khuado pawi I zat hun hong tung lai ding hi.\n5. A TUUNKHAWM TENG\nKhuado pawi pen I Zo pawi thupi pen leh lim zat pen ahih mah bangin hihna, ngimna, deihna tuamtuam tawh a kidim, a nuaia bangin tuunkhawm tampi a nei ahi hi:\n5.1 Kum Khen Pawi: Zolai sim bu sungah “K, Khuado pawi – Kum khen pawi” ci-a a kisin mah bangin Khuado pawi pen Zomite kum khenna hunpi khat ahi hi. Hih pen a kitelna dingin khanglui ten “ la I cih pen thu hi,” a cih bangin Khuado pawi-a kisa la dawng khat en sai le hang:\n(A) Kum kikhen e, solkha dang e, Ziin in a vang khua zong hen aw;\n(B) Ziin in a vang khua zong hen aw, Sian sung tui bang siang hen aw.\n(A) Tu kawl tawi kum khua I khen a, Ningzu khum leh aisa aw e,\n(B) Ningzu khum leh aisa aw e, Khan kum sawt ciam lai leng e\nHih la in Khuado pawi pen Zo kum lui leh kum thak khenna a hih lam kiciansak hi. Tuhun ciangin Mikang hun khenzia ‘Gregorian Calendar’ zui-in kum lui beina December 31 ni leh kum thak kaina January ni 1 ni dan I zuih zenzen hang Zo kum lui leh kum thak khenna pen Khuado ahi hi.\n5.2 Annlak Pawi: Khuado pawi pen Annlak Pawi zong kici thei hi. Bang hang hiam cih leh Khuado pawi pen tuuk annlak khit bek cianga a kibawl leh tua ann thak khai thakte muanga a kibawl hi a, kum khat sung tawntung I khawh I ciinnate pana hong piang thupha khai leh ann tuamtuam aihna leh tuate hong pia, hong siam pasian tungah lungdam kohna in a kizang pawi ahi hi.\n5.3 Khuailak Pawi: Khuado pawi cianga a min thang mahmah khat pen Khuailakna hi. Khuado khuailak i cih ciangin a kimawk lak hi loin, khuaibu (khuaipheng) panin hong tung ding kum pen kum hoih ding maw, sia ding; kicidam ding maw, kina ding cihte theihnopna-a aisanna in a kizang ahi hi. khuaibu leh a note omzia panin kum thak sunga mabaan ding kithei thei ci-in khangluite in ngaihsun uh hi.\n5.4 Meidet Pawi: Khuado pawi a vaamsakpi pen meidetna ahi hi. Khuado ni masa pen meilah lak ni-in kizangin “Meilah lak ni” a ci zong om hi. Hih meilahte pen pawi sung teng tawntung lim kizat mahmah hi. Dawi leh kaute dona (kaubetna, meidetna) a kipan khawsiam pasian a vaak tawh donna in zong a kizang, a kitangsak, a kivaak zihziah ahih manin khuado pen Meidet pawi zong cih theih hi.\n5.5 Siansuah Pawi: Khuado pawi pen siansuah pawi zong ahi hi. I pu I pate in mihingte a nasak, a sisak leh mihingte tunga tuahsiatna tuamtuam a tungsak pen dawi leh kaute gawh uh hi. Tua dawi leh kaute tawh a teengkhawm hi dingin kingaihsun lai uh hi. Khuado cianga ‘Kaubetna’ leh ‘Meidetna’ in a ngiimpi pen zong mihingte a bawlsia dawi leh kaute notkhia-a innsung, khuasung, gamsung siansuah ahi hi.\nKHENPI – II\nKhanglui i pu i pate’ ngeina-ah Khuado pawi in ni sagih sung tak awh ngei hi tuak hi. Ahi zongin Khuado pawi tawh kisaia laibu ka etkaakte lakah khuado in ni nga sung a awhsak leh ni thum sung a awhsak om hi. Khat leh khat theih dan, gelh dan kibang khin lo hi. Tua ahih manin hih khuado thu kong kaihkhawmna-ah zong na theihna uh tawh a kituah lohna zong om kha ding hi. Tulai taka i tual biakna a khah nai lote sungah ni thum sung bang kizang pen hi. I gensa mah bangin annseng khit, khapi taan lai tak, khaw sungah mipi kim ta uh ei, cih ciang huasapa in, “khai khai khai, guaite aw, na na ngai tek un, zing cianga kipan khua kido ta ding hi,” ci-in tangkopa awngsak hi. Tua ni pen ‘Kigin ni,’ kici hi.\n2. KIGIN NI\nKhuado ding pulak ni pen ‘Kigin ni,’ ‘Meilah Lak Ni,’ ‘Lamsial Ni,’ ahih kei leh ‘Vaihawm Ni’ kici hi. Hih ni in khuado sunga gamtatdan ding leh a kisam ding teng vaihawmna, kithawina ni cih ding ahi hi. Sing lam, tui lam kisialin tuinaak kihah hi. khuado sunga zat ding vaak ding meilah la dingin khawsung nungak tangval inn lusikin gamlakah kuan uh hi. Lo kuante in kha sam in, “a site kha, a hingte kha na om uh leh hong ciah un, zu leh sa ne ding hi hang,” ci-in phuisamin lo buuka suangthu teng sawn puk uh hi. Tua ni-in kaw sungah papite in khuado sunga tum ding phiit bawl hi ta leh, khuado sunga gamtaatzia ding hi ta leh kikumkhawmin, lawmah zu beel luupin tukhawm uh hi.\n3. PANSIK NI\nKhuado a ni khatna hi in, ‘A Pi Ni’ ahih kei leh ‘Pansik Ni’ zong kici hi. Hih ni pen Khuado pawipi ni, gualnop pen ni zong hi in, hih ni-in Sagawhna, Daihawhna, Khuado annkuang uumkhawmna, Kaubetna leh a zan ciangin Khuailaknate kihih hi. Zingsang khawvak phetin Lawmte’ kong biangah dawi leh kau dalna in zu kaubeeltung khat tui leihsa, peeng siatsa in kiluup in, a kiangah zasan haal baangsa leh meihol kikoih hi.\n3.1 Sagawhna: Khuado pen neihsa, khawhsa, vulhsa teng tawh hih theih zahin kibawlin vok kigo pen hi. Zingsang vaikuan hun ciangin, Lawm papite in a pawl a pawlin vok goin, ni thum sung a khom ding siit tuam pah uh hi. Sa semna-ah sakuang nam nih om in, sasem papite in a vok khawite leh a langte tan ding tuak a khen ma-un amau teng khamkhop ding thuuk masa uh hi. Tua pen ‘Sakuang baal neek’ kici hi. Vok vulhte leh a langte’ hawm pen ‘Sakuang Hawm’ kici leuleu hi. Sagil bawl kawm, sa sem kawm, zu luup zu dawn kawmin taang ziahziah uh hi. Tua lai takin inn nupite in a inn tek uhah taaksih gaan huan uh hi. Naupangte in khuang leh zam, daktal leh sialki tumin a sisate phawkna in mualte hah siang uh hi.\n3.2 Daihawhna: Sate a min phetin a sin a lung, a tuap leh a kalte themno kha tek eukhia-in sawm tangvalte in tua kum sunga misi a nei innkuanpihte puak uh hi. Hih sa sungkuate pen misite a ding a kikoih tuam hi in, sun lam ciangin nupite in zu khaihsa leh taaksih tawh tua sate kengin haanah misite va lui uh hi. Hih pen ‘Daihawh’ kici hi. A sisa a innkuanpihte’ luguh pen sathau zuutzuutin zu leh sa leh taaksih tah uh a, hih pen ‘Si-annsuah’ kici hi. Khua do pen a si leh a hingte kizopna tawpna, kikhakna hunin kingaihsun ahih manin khuado ciangin mi pawl khat lungleeng khawngai-in kapkap mai uh a, la zong hih bangin sa uh hi:\n(A) Do na liingliing, do na liingliing e, Gual in kum khua do na liingliing e;\n(B) Gual in kum khua do na liingliing e, Do haanah naubang va kap ta’ng e.\n3.3 Annkuang umna: Daihawhte nupite inn hong tun kik masiah ann kineeksan thei lo hi. Nitaak annkuang uum dingin kikai khawm uh a, mi a kim tak teh, papi a tal taak pen in zu kam khat teepin phihin phuisam hi. Tua khit ciangin, a ban a baanin zu pen gual teep uh a, annkuang sa kuang uumkhawm uh hi. Ann neek khit ciangin i Zo ngeina bangin ki-it, kingaihna, kideihsakzia lahna in sabaak leh sangoi kibaak kengkhangin gualnuam thei mahmah uh hi\n3.4 Kaubetna: Khanglui i pu i pate hun lai-in misi a om ciangin a kha pen misi khua-ah pai pah loin, innsung, innnuai, innkuun leh sumtawng teng khawngah khuado masiah thaamcip den dingin ngaihsun uh hi. Tua ahih manin misite a gil uh a kial mahmah ding ngaihsutna tawh misi a om teh kawsah, annkhai, lukhung ann cih bang kilui hamtang hi. Khangluite in misite pen dawite’ peh hi, ci-in ngaihsun uh hi Tua ahih manin khuado sunga gilna laina a om lohna dingin dawi leh kaute notkhia-in kau kibeng hi. Ann neekna a man khit uh ciangin kaubet nadingin meilahte sau silselin lim takin tenin a lom a lomin kihencip hi. Kaubet ding ciangin kong sak leh kong khangah meilah taakna ding nahtangkuak kikoih masa phot hi. Hausapa innah pasal teng kikaikhawmin phiit lem uh hi. Tua ciangin inn kimin meilah de ciat uh hi. Tualteekpa (siampipa) in a thau lawnin kaubet hong kipan pah hi. Tualteekpa khit ciangin midangte in beng bei pan hi.\nKaubet pen pasal tangzang khat peuhin khut lang khat lamah meilah lom det kawmin tuga, heiga leh singkhuahbawk khat peuh tawi-in innsungtawng panin inntung innnuai innkawm teng baan satin:\nDawi hang, kau hang, nam hang aw, Na zun, na ek namsia, na ni na kha ciang ta;\nNa zi na ta ten hong lamet zawh sawt ta, Na khua, na tui zuan in,\nci-in hawkin kiko gamgam hi. Tua banga innkawm teng baan satin innkongbiang a tun ciangin a tuga pen daipua denna in, “A khe buuk, a ngaltaak kha ing ei,” ci-in a meilah ken khen nih suahin, lom khat khang gawlah, lom khat sak gawlah a kuangsa in siatin nusia hi. Hih pen dawite hong lut kik ngam nawn lohna ding ahi hi. Tua kaubengpa pen mi thumin zui-in, khatin khuang, khatin daktal leh khatin thau tawi hi. Kaubet kipat ding ciangin thau khat vei lawnin, inn kongbiang a tun ciangin khatvei lawn kik hi. Inn khempheuhah kau a kibet lai takin tum theih tum mawh teng tumin, thau lawnin kisa ngeingai hi.\n3.5 Meidetna: Inn khempeuhah kaubetna a man khit ciangin, sawm tangval tengin gua dawnah meilah siatin a desa in khuang, zam leh daak tawh a honin hausapa inntualah kisutuahin thum vei kiimvial uh hi. Dena kaubetna kammalte mah zangin kizui kawmin awngin kiko damdam uh hi. Tua panin tum theih teng khempeuh tumin a lawhsa kammal teng mah lo kik zelin khuatual (Tualbiakna) ah pai-in thum vei mah kiimvial leuleu uh hi. Hih pen dawi neng kau neng bang neng peuhmah om nawn kei hen a cihna uh ahi hi. Sawm tangvalte khua sung hong lut kik uh ciangin meilah tum baangte hong lutpih kik thei lo uh hi. A hang in, dawi nawhna lamah meilahte natawm niin baangin siangtho nawn lo dingin seh uh ahih man hi. Meilah tum baangte khuanawl sing dawn, phung dawn peuhah siatin nusia uh hi.\nMun khen kahtah tua meilah a tum baang teng kaikhawm uh a, meiphual sat uh hi. A khu a tam theihtheih nangin sawlbawk tawh khuh uh a, meikhu a paikhiatna dingin a laizang mun khat vangsak uh hi. Tua munsan pan meikhu hong zamkhiat ciangin siampipa in-\nSim kum pha hen na cih leh simah kaai in; Zo kum pha hen na cih leh zo-ah kaai in;\nSim kum kong ngetna hi; zo kum kong ngetna hi; Miimbeem kong ngetna hi; taangbeem kong ngetna hi;\nCidam kong ngetna hi; ludam kong ngetna hi; Ludam, lungdam, khan sau kong ngetna hi;\nTu sawn, ta sawn kong ngetna hi; Khi-awh pha, taubulh pha kong ngetna hi;\nGalmang lu, samang lu kong ngetna hi.\nci-in phuisam hi. Meikhu pen khua sung lamah a kaai leh khua sung kicidam ding hi, ci-in khangluimite in upna nei uh hi.\n3.6 Khuailakna: Kaubet zawh lamna dianna teng a man ciangin, a kihawisa khuaibu la dingin sawm tangval te kuan uh hi. Tua khuaibu leh a note omzia panin kum thak sungah ann leh tui kham leh kial, nat leh dama kipan tuahsiat tuahphat ding kihilna in ngaihsunin aisanna in a kizang ahi hi. Tua hi a, khuailakna pen kithupi seh mahmah hi.\nKhuado khuai lakte pen zu (khuaizu)a nei nam hi loin, no a nei nam, mi a deh thei nam, sing tung ahih kei leh lei sunga a kaai nam- tuunpi, tuunpi malnen, ngaltuun, ngaltheen, khuaimul leh khuaithumte khuaibu (khuaipheng) kila pen hi. Tua ciangin khuailakna-ah zat dingin Khuang khat, sialki khat, daktal a kipua zo zahzah, zubeel peeng siatsa beel khat, khuaisah zu a vekin, phiit bu a kibawl zahzah, naang lukhu kikeng hi. Zan puan ding leh a zing cianga kizepna ding puan a koihcingte zong pua uh hi. Khuailakna a kikeng zu pen ‘Khuaisah Zu’ kici hi. Zute pen hausapa-a kipan haam upate in beel khat ciat a sik uh, sawm tangval tengin zingsang lama a don, nitaak lama a khaihkholh uh zute hi.\nKhuai omna mun a tun uh ciangin khuai pen mei tawh kihal loin a pi teng khut tawh khatkhatin manin, ahih kei leh gua taitep tawh tepin that khin masa uh hi. Khuaipi teng a mat khit uh ciangin khuaibu pen a kua ahih leh to uh a, a pheng ahih leh phelkham uh hi. Khuaibu sungah a pheng dal sawm ciang bang pha thei hi. Tua khuaiphengte lak panin a hoih a limci pen leh a tak pen ciamteh uh hi. Tua banga ciaptehna a bawl khit uh ciangin khuainote tunga saphuaklai banga a pan dildel a paan pen dam takin hawkkhia uh hi. Khuaino zawngkhal khempeuh zong paikhia in, a etlawm lo khempeuh nul siang uh hi. Kum saanna ding khuaibu pen a kisia lo dingin kang takin lakhia uh a, naang lukhu sungah koih uh hi. Hih khuaibu lakhiapa pen tualteekpa in thuneihna a piakpa bek hi thei hi.\n4. KHEEKLAH NI\nZingsang khuavak tuungin khuailate khuaibu tawh inn lam zuanin ciah uh a, khuasungah lut suak loin khawmualah kinga-in khuaibu pen taangpi taangta muh theih dingin singkung tungah koih uh hi. Khawmuala khuailate neek ding dawn ding khawsung pan nungakte in annphel tunsa leh zu va puak uh a, Khuailate in khawmualah khuazaangpi kim ngakna in la tuamtuam- khuai la, mualbawl la, khawmualpi late sa-in lamlam uh hi. Khuazaangpi a tun kim khit ciangin zu kitulh, ann kibaakin nuamsa mahmah uh hi. Tua khit ciangin Tualteekpa in khuaibu sangin khuasung lutpih uh hi.\n4.1 Khuai Tawh Aisanna: Khawsung a tun ciangin khuaitawipa mah masa in khuaibu pen Tual biakna mun lam manawhin kipaipih leuleu hi. Tua muna a na ngak upate in, “Sanno na hih leh na kik in, miim leh sawmtaang na hih leh hong lut in,” ci-in na kal’ uh a, tua leh khuaitawipa in, “Sanpi, sanno hi keng; miim leh sawmtaang hi’ng” ci-in tua banga thumvei a kikalh a kidawn khit uh ciangin lutsak pan uh hi. (Sanpi, sanno cih pen natpi, natneu cihna hi). Tual a lut khit uh ciangin vial khat kiimkotin hih bangin khuai la sa uh hi:\n(A) Ngaltun e, ngalthen a, khuai aw e, Ka lo paama khuai aw e, sim ngalthen, zo ngalthen,\n(B) Nang in kum khua na theia kong dong e, ningzu a ken dong, aisaa ken dong.\nTua khit ciangin khuaibu pen tualsuang tunga a kiciing mawngkung tungah koih uh hi. Khuaibu tungah khawlu lam, khawtaw lam giitin ciaptehna kibawl a, khuainote paan honsa in koih uh hi. Tua khuaibu pen numei naupang leh nupi naupaaite et kiphal lo hi. Nitaak lam ciangin Upate in khualbu veel uh a, khuaibu sunga khuainote in a a khuhna a paan a na lam kik uh leh miimbeem taang beem a lamlam hi, ci uhin kum kik ciangin ann kihau ding hi, ci-in ngaihsun uh hi. Khuano a si peuh a na om leh kum kik sungah a si a mang om ding hi hang, ci-in khuazaangmite mabaan ding hilkholhna in ngaihsun uh hi. Upate in khuaibu pen sia leh pha leh, mipi lungnop theihna dingin “Khuai Hoih Hi” ci-in pulak pong uh hi.\nAnn haute in geelzu a kici pen a beel a beel hong pua-in kiluup zihziah hi. Hih zu pen mai kum cianga ann hauh na’ng phuisamsakna ahih manin a hau nuam peuhpeuhin zu guansa in hong tawi uh hi. Tualteekpa in zu teepin khua lam nga-in phih kawikawi hi. Tua khit ciangin zu pen taangpi taangta in teep thei pan hi. Khuangtumpa in mipite cim dong laampih, la a oihpih khit ciangin mipite a inn ciat uhah ann ne ding kikhen uh hi.\n4.2 Geelzu: Geelzu pen taang sawm nih zu ahi hi. Khanglui hun lai-in ann khempeuh lak panin taang a minthangsak pen uh hi. Tuuk tun ciangin tangvalte in mi ann neih zah ciamteh uh a, khuado cianga neek dingin taang sawmnih nei ciang peuhmah geelzu luup dingin gaam pah uh hi. Taang sawmnih a nei lote zong peng(h) thei tuan loin, tangvalte lawh hoih bek khat bawlin, khawtaw panin dong to uh hi. Hun khat khit ciangin taang sawmnih a nei zo haksa ahih manin vaimiim sawmli a nei ciang zong geelzu kiluupsak hi.\nKhangthakte in Khuado pawi I zat ciangin, I pu I pate in i khanglui hun lai leh i Zo ngeina tawh kituaka a zat danun kizang thei nawn lo hi. I theih ding thupi-a ka ngaihsun pen Khuado Pawi I zat ciangin Khuado Pawi ‘ a khiatna leh a deihna ngaihsunin, tua leh i khristian biakna leh tuhun tawh kituakin leh I omna mun tek tawh kituakin I zat ding kisam sa ing. Tuhun ciangin Zomite leitung mun tuamtuamah ki-om ta a, ‘Ngeina kician neite – Minam kician’ a hih mah bangin I omna tekah I Zopawite khahsuah loin keemcing in, Zuunin, I thupi bawl ding kisam hi. J. Thang Lian Pau\nCiimnuai Magazine 1994, Yangon\nGuite Khang Thu, Kalemyo, 1986\nKhanglui Ngeina, Aizawl, 1999.\nZolai Simbu Kum Sawmgiat Cinna, Lamka, 1993.\nZolai Sim Bu (Class IV ), Tedim, 1997.\nZolawkta Oct. 1999 Issue, Aizawl\nPrevious: Tedim Post :: 06 September 2014\nNext: Khuado Pawi hongpian khiatzia tom lakna ~ Hau Thang\n4 October 2014 at 4:15 am\nKhuado pawi thu tawh kisai kasim khak khempeuh lakah akicing pawl hiding in ka ngaihsun hi. Zomi te’n hih Khuado pen ani kibangsak kim lehang hoih kasa hi. Tua banga ani kibatsak kimna pen thupai phadeuh se hi.\nGentehna: Zomi Nam Ni, Khuado Ni, Nute Ni, Pate Ni, Sanggamte Ni, Suahni, Suahtak Ni cih bante pen leitungbup koikoi ah i om zongin, ani kibatsak ciat ding kisam hi. Khuado pawi i bawl tek hangin, ani ikibatsak lohna pen i ngeina kip lencip zo nailo ihihna kilang hi.\nTuabek hilo in, Khuado Pawi ni-in, Ngeina hoihte pholakna (Promote) ineih ding kisam hi. Kacih nopna ah Khuado pawi pen tua bangin nakibawl hi, cih ciangbek hilo in, tua hunlai a ngeina hoihte tuhun ciangin, dramma beek in lak thei lehang dik kasa ding hi.\nKhuado pawi thu tawh kisai kicingtak nong suahkhiat uh lungdam mahmah ei.\nTulaai Leitung thuthang tuamtuam te May 17, 2018\nGZA mintawh Zogam Donghu huhna (Update 04 August)\nApril Fools’ Day: Tuni hong kigen khempeuh umpahpah ken!\nZi leh Pasal neih hunding ~ Job Khupsang\nUSA, Tulsa pan Pa Cin Lian Suum (Tonzang) in hongnusia\nMalaysia gamsunga Operasi aomciang abuaimahmah RELA te naitha kikhansak


url: =ZAM Thupuak :: 03 Feb 19 (Zomi Cup kipan tading) :: ZOMI DAILY\nposted on 2 February 2019 at 9:01 pm Lomkholna: Malaysia, News, ZAM, Zomi\nZOMI CUP KIPAN TA DING: Hong tung ding February 20, 2019, ZOMI NAM NI pahtawina I bawl Zomi Cup a 10 veina pen February 5-8, 2019 sung Padang Bola E RRI Sungai Buloh tualpi ah kimawlta ding hi. Tukum Zomi Cup ah khua 16 pan team 17 hong kihel thei uh a, Kapteel khua pan in A leh B in team nih hong ding khia uhhi. Zomi Cup –2019 ah team 17 te Group 4 in kikhen hi. Zomi Cup –2019 hon pawi pen February 5 ni zingsang nai 9:30AM hun in kipan ding hi. February ni 5 ni sun 12:30 pawl in Committee te leh Khua makaite kilawmtak na tukpeng kimawl khopna zong om ding hi\n***Zomi Cup -2019 ah kimawl ding ahi zongin, a en ding a hong pai ding te ahi zongin zuu khamsa leh zuu thawl, beer bung cih te pua sa in nong pai loh nang uh leh kuncil te peuh mah lampi tung, inn umna kawmte tung cih te ah nong thangsiat loh ding uh zong I kithum phapha hi. Zomi te minam neu hiloin minam picing leh minam lian I hih na kilang sak ni. Hall ahi a, kimawlna mun te ahi zong khat vei nih vei I zat khit ciang hong kideih nawnlo pahpah cih din mun pan in pusuak khia in I hih na peuh ah hong kideih in hong ki it ding leh I minam picing hih na a pulak khia ding ei teng mah I hi a, tua bangmah in I minam hong ki neu muh theih na ding a sem a bawl zong ei teng mah I hih lam ki phawk ciat ni.\nZomi Cup 2018 ah Champion pen Anlangh te hi a, First Runner up pen Kapteel leh Second Runner up Vangteh khua te ahi uh hi. Zomi Cup 2019 ah kua in Champion hong ngah ding cih a sawt loin kimu ta ding hi.\nINTERVIEW NA PAI CIANG: Tulaitak a diakdiakin RSC leh DHS interview te kinawh sap mahmah ta hi. Tua ahih manin interview na pai ciangin pello in na theih ding thu pawl khat hong om hamtang hi.\nZOMI NAM NI MAPANKHOP DING ZOTNA LEH THEIH SAKNA :Malaysia a om Zomi ten kumsim a i bawl den i minam ni a sawtloin hong tung ding hita hi. Abeisa kum te mah bangin tukum zong thupitak leh picing takin bawl theih na dingin 12 November 2018 in ZAM zumpi ah ki muh khop na kinei hi. 2019 zong nopcitak leh picingtak a i bawl zawh na’ng sum leh pai tampi hong kisamding a hih manin muanna leh lametna lianpi tawh Zomi Nam Ni Committee in anuai a bangin ma i pankhopding kong zawn uhhi. Zomi Nam Ni adingin sum leh paai tam pi mah kisam a i pankhop ngeina bangmahin tutung zong Khua kipawlnate panin RM 200 leh biakna Pawlpi tepan in RM 300 tawh mapang khawm dingin I kizawn hi.\nMOTTO PASIAN IN NANG HONG PHAWK\nTheihsakna :Hih Cialpi hun sungin Pawlpi tuamtuam pan leh aveng veng pan Bus ciah le kuan alem thei pen dingin kivai hawm ding hi. Bus Contact: Pa Dal Lam 018-3161792 Sia Hang Tuang 016-2823180\nZAM ZUM AH HONG HAWH :Global Hope President Dr. Yong J. Cho (Rev. Dr. Cin Do Kham lawmpa) in Zomite leh alawmpa Rev. Dr. Cin Do Kham a phawkna in ZAM zum ah hong hawhin ZAM zum pan in Zomi bup adingin thupha piakna leh thungetsakna hong nei ahih man in lungdamna I pulak hi. Topa’n siapa nuntakna hong zang semsem lai ta hen.\nUNHCR ZUMPI KIKHAK DING: Hong tung ding February 5-6 (Chinese New Year) sung in UNHCR zumpi kikhak ding a, February 7, 2019 ni-in kihong kik ding hi.\nACTS SIKHAN KIKHAK DING :February 5, 2019 (Tuesday) ni ACTS sikhan kikhak ding hi.\nZAM ZUM AH KILEI THEI: ZAM zum ah I ngeina van tuamtuam ahi Zopuan Design tuamtuam, Zoniik Design tuamtuam,Puanten, Puandum, Zodial(Silk), Puanlaisan, Zokhi, Tanghciin, Khephiau, Zolukhu, Zothungkuah, Zodial cihte akipan naupang puan tuamtuam te deih zahzah kilei thei hi.\n1. Mang Do Sang(Tungzang) Klang Utama pan kiman IPD Kapar palik zum ah kansak,a kibuaipih laitak\n2. Lien Muan Piang (Saalzang) Selayang Mahkamah ah ki buaipih.\nNASEP LAM TAWH KISAI: ZOMI nasep neilote in nasep tuamtuam om hi. A lunglut leh dot nop aneite in Sia Khuppi— 016 3838 014, 011 3563 2059\n1. Do Lam Thang (Suangzang) Selayang Hospital Zato lam tawh kisai in vai khat peuh na neih leh Contact :Sia Mungpi 018 3122 957\nZAM zum leh nasepna te adingin mapan khopna hong piate tungah lungdamna lianpi kong pulak khia uhhi. Zomite itna veina taktawh ih zumpi adingin hibangin mapang khawmin nong dinpihnate hang mah uh tawh tuni ciangdong a kikalsuan toto zo a hihi. Mailam ah zong apiakhiazo semsem dingin TOPA’N thupha hong pia tahen. Dal Sian Mung (Tuithang) RM50 Nang Sian Mung (Tuithang) RM50\nPrevious: Pu Vanthio’ vai hilhcianna\nNext: Singapore aom innsung vanzuakna Furniture Shop khat meikanggawp\nTulai Natgual Dozia Ding


url: =France gamsung ah temtawi IS migilo khatin numei 2 dawtlum :: ZOMI DAILY\nposted on 2 October 2017 at 2:54 pm UTC+9:30 Lomkholna: France, News, Sawltak, World\nFrench Mediterranean city of Marseille ah zanni Sunday ni in pasal khatin meileng khawlna ah numei 2 temta tawh dawtlum hi. Tua temtawi mithatpa pen Patrol Soldier te’n thautawh na kaplumthei uhhi. Hihpa gitloh gamtatna pen IS migilo te’n ko ii mikhat hi ci’n pulakkhia uh cih AFP pan kiza hi.\nTua temtawi migilo pa’n numei te lakah khatzaw pen agawlgui abansat madiak in “Allahu Akbar” (God is Greatest) ci’n awng in, tuakhitciang tua numeinu thatlum hi. Hihpa pen abeisa inzong gitloh gamtatna Criminal Record aneigei khat hi a, kum 30 gualpawl hiding kici hi.\nHih buaina apian ciangin tuakuamsung teng galkap te’n umcippah uh a, temtawi migilopa zong thautawh kaplumpah uhhi.\nFrench Interior Minister Gerard Collomb in agenna ah hihvai tawh kisai in ageinai ah amukha Witness mi tampi te thudotna kinei cihi. Hihpa pen Terrorist khat hikhamah ding a, ahi zongin tuletu in bangmah genciantheih nading omnailo cihi.\nVideo: Fatal knife attack at station in Marseille, France\nKum 18 aphakhin Melanie Petit kici ageinai ah amukha khatin agenna ah keipen Train Station mailian Esplanade ah ka omlaitak hi a, mikhatin “Allahu Akbar” ci’n a awng kaza cihi. Tua temtawipa pen puanvom khat asilh cihi.\nIS’s Amaq propaganda agency te’n hihpa pen ko kipawlna galkapkhat hi ci uh a, Marseille City sungah agamtangding in akisawl hi ci’n pulakkhia uhhi.\nRelated: Canada ah pasal khatin temta tawh amuhpeuh dawtgawp in mi 5 liam\nCanada, Edmonton khuasung ahzong pasal khatin temta tawh mi 5 bang dawtliam a, Sunday ni in Canadin Police te’n mankhia uhhi. Hih Canada gamsung ah temta tawh mi adawtpa zong IS te’n amau gamtatna hi ci’n pulakkhia uhhi. United Nations te’n Kawlgam Rohingya vai buaicihtak in abuaipih mahbangin hih IS te vaizong abeisiang mengmeng nadingin gamlian kumpi thunei te’n vaihawmkhawm le uh hoihding hi. North Korea tetawh aki toto mahbangin, US President Donald Trump mah hih IS te vaizong hongki peigawpleh hoihding hi. Sawltak #zomidaily\nPrevious: Aussie ah Gym kimawlna Weights Equipment in khangno kum 15 khat delhkha in si\nNext: US, Las Vegas khuasung ah thua kikapna piang, mi 2 sikhin, 24 liam


url: =UK Referendum ni khat bek kisamlai – UK Zosuan te mailam ding :: ZOMI DAILY\nposted on 22 June 2016 at 7:16 am Lomkholna: Nantalsuan, News, World, Zomi\nZosuan pawlkhat te lenna UK gamte’ EU tawh kipawllai (Remain) leh paikhia(BREXIT) dingvai mipi deihna(vote) piak ding pen, nikhat bek kisam laita hi.\nTuni cianciang Remain leh BREXIT mipi a langtuak bang hi aa, kuan zo ding cih et leh ngak bek in om hi. Khankhatsung aitang khatvei thukhensatna pen khangtampi mah kimang kinawkkha ding a hih man-in, mite’ lungsimla lua kisa, UK gammi te bek hilo, a khangtosa gampi te nangawn linglawng sakzo ta a hihi. UK paikhia mawk leh a dang gamlian pawlkhat inzong nungzuih noptuak mai a hi hi.\nA beisa kumtampi mah UK leh EU, vanlei/zuakna bek hilo, ki-ukna lam ah zong kalsuan khawmkhin hi napi’ UK in bang sawm mawk uh hiam? Tawmkhat en kik pak leeng.\nA cil in, vanlei/zuakna baih leh nuamtuam ding in kipawl khawm hi-aa, tua kipawlna hang inzong gam khat leh khat kigal neihna tawmtuam ding lunggulhna zong a hihi.\nGalpi nihna khit 1950 in European gampi 6 in EEC cih min tawh a kipawlna uh hi na pi’ hun te hong paitoto in, tu-in gam 28 bang phata hi. Van lei/zuak bek hilo, gam ki-uknalam zong khauh semsem a hih man-in, gamkhat ciat, a diakdiak in UK, ii Innkuansung thukhun sang’ EU thukhun in thu hong neizaw ta hi. Pawl khatte bang’ EU federal states a piankhak ding’ lauthawng liangta uh hi. EU gammi te visa kisam lo zin ziauziau theibek hilo, Innteekgam thukhun palsat leh migilo kimante’ na ngawn hong paina-kipatnagam uh-ah kipuak kik pakthei nawnlo hi. Tua ban ah, UK te’ EU pawlsum piakzong £millions zasim bang hong hi aa, a ngah kikna tawh etkaak hak mahmah ta hi. A tom in, UK gam aa ding’ meetna tamlua nawnlo (ki kaih nawn phalo) kisa hi.\nKipawllaiding a hoihna tampi mah a omzong’ a hoihlohna zong mipi patausak zahdong in om cih’ ki mutheita himawk hi.\nA kipawlnuamlai te genna pan ci leeng, EU sung ah om leh UK pen bitzaw leh muanhuai, belhtaak zaw ding cih hi aa, a paikhia nuamte’n genzawhloh in a hang’ haumahmah uh hi. Tualak pan, Immigration (Gentehna.. London bang ah gamdangmi a tawmzaw phial hita kici) leh sumzatna nak gen mahmah uh hi. Gamdang mi tampi hong tunbeh leh Zato leh Sang-inn kicing nawnlo ding aa, nuntaak ki-et, kihuai, khuasakna haksa tuam ding cih hi mai hi. Gamdang mite aa ding’ mainopmawh huai simtham tawh kibang a hihi.\nUK aa om Zomi te mailam ding UK referendum a thupit mahbang in, Kawlgam/Vaigam Zomi mailam ding zong 21st Century Panglong conference thupi mahmah khading hi. 1947 (20th Century) Panglong a gah bangci khum/kha cih gen a kulnawn kei hi. UK Zomi te’n a mailam ding uh lunggulh-piakna(vote) tawh kalsuan ding uh aa, Kawlgam Zomite’n Kawlgam ah bangciang thusungthei, ngaihsutna piathei, gamtangthei ding cih lungngaihhuai lai hi.\nA dang tampi lakpan Zogam mailam Zomi te khutsung ah a om masak photloh in, gam leh minam deihbang in, kikem kihuai taktak zolo ding hi. Tu aa bang in, Kawlgam khangto suak mahleh zong, mundang pan sumhau teng in, I innmun logam teng hong leimang ding uh aa, I pupa gam teekteek ah SAL I tan ding ngaihsut leh kidal huai hi. Ngeimah ngei in, I lii-sung bek mah ah I haam kuakkuak denlai aa, khattang angsunglam bek I khuatkhuat lai leh hong kituancil veve ding hi. Tua hun a tun loh na ding in, khuamin peuh, awkaih peuh, upna biakna leh kipawlna min tawh buai masakhuai nawnlo in, mapang khop ding a hi hi. Ki pilmawhbawl, kituam ngaihsut, ki midang ngaihsutse kei ni. Kuamah dang hi kei’ nang leh kei aa kipan I tu I ta te aa ding mah hi.\nIt really is about time to “Look at the bigger Picture” – Revd. Dr Do Kham.\nAnkamtang cia upna’ I neih leh mualpite nangawn a khinzo ding in hong kamciampa’ I up, I muan aa, I nget takpi leh ki ngahlo ding hiam?\nPrevious: Zomi tanau kisapna minte ~ J. Thang Lian Pau\nNext: Korea Gam le Mi te: Zomi khat ii muhna pan (6) ~ Cope Suan Pau


url: =Cidamna ding “Len mui” :: ZOMI DAILY\nCidamna ding “Len mui”\nposted on 1 July 2015 at 1:10 am Lomkholna: Article, Health, Thawntuang\nLeimui pen Bawngguh tui lak khawngah lenmui teh honkhat kahsuk leng namtui tuam mahmah hi. Tuipi panin aki ngah Ngasa te pen a gim lian mahmah aa a gimnam a vengna dingin Lenmui khah leng a gimnam vengsak hi.\nLenmui ne le hang thagui cidamsak in thahat hi. Ih khuakte pilsak in siangthosak in thuciamtehna hatsak hi. Mittha hatsak siangsak in mitnauta damsak hi. Lungtang thahatsak aa sikhang natna a piangsak sisan sung aa sihui zui sunga sihuai abeng sak natna, pumpi a ding phattuamna hong pialo thau hoihlo te kiamsak hi. Tua bek thamloh in awmsung natna Asma natna awmciak bukkhuh veite awmbing leh ih sung lam-ah khaksawh a piangsak thei ziahziah ahih manin hoih mahmah hi. Tuapleh husanna lampi sunga Virus tuamtuam natna tuamtuam a man na dalzo hi.\nCisa ci luangna guhleh tang anatnat ciangin Lenmui leh Sing sucip dingin tua tui leh khuaizu hel dingin dawnhoih mahmah hi. Ngong sung kamsung khawng a metmat na nat ciangin Lenmui tui i al milmial tawh na kam kuah ding, Naubu sungah Suangtang om te zong Lenmui sucipna tuileh khuaizu zingsang nitak khaguk sung neden leh tua suangte zan thei hi. Suangte sukha in gawivui ahih manin ih zuunlam pi te siangtho sak hi. Gilpi um sung thahat sangin huihvei gilpuak cilgial cihte Lenmui in damsak thei hi.Lungsim thanem hun, a zin ngeungeu hun ih lungsim abuai hun ciangin hih Lenmui tui dawnleng na vak sak hi.\nA diakdiak in Lenmui teh nikhat in teh 12 ta haicip in zing leh nitak ne lecin ih sisan sung Siangtho sak sitset in na ci na sa zong hong tangzang sak in na om danzong hong nuamsak ding hi. Mehteh mehgah na cii na lak ah Lenmui aom leh tua gim hangin lungno leh tho te in ne lo uh hi. Nashville, USA inn neihten a huan sung uh ah ciing ziahziah uh hi. Tualo Asia saite ahzong ki ngah hi.\nHih pen Dr. Kam Cin Dal in Awnging kum 2009 December kha aa hong suahsakna mun pan leh a tuamtuam panin kong laksawn ahihi.\nZomi te cidamna ding deihsakna tawh\nKa Laikung panin::http://zomi-angvaan.blogspot.com/\nPrevious: Cimawh huh (Helpmeet)\nMipicing, milaihawl, micinglo ~ Tdkhen\nThopi leh Mompi tangthu ~ Pau Lam Dal\nHurricane Irma kici huihpi khauhmahmah in Caribbean sungteng nawkding


url: =13th Sabbath: Thailand | March 26 ~ MUC\n13th Sabbath: Thailand | March 26\nPASIAN A NUNTAKNA PIA\nA beisa sipi kaal nih sungin Charmaine in a nu a zahtak theihna thute i za khin hi.\nNaupang kum 5, 6 gualte tungah music ka hilhna tungtawnin lamet loh thu khat ka tuak kha hi. Sanginnah leitung mite pawi tuamtuamte Santa Claus, elves, vanzuakna pawite ka mu ciangin lamdang kasa hi. Music sinna sungah zong dawibiakna hong lut hi, ci-in ka ngaihsun hi. Music sinna-ah zong dawi biakna vanzat tuamtuamte zong ka zang uh hi. Lamdang kasak thu in ka san gnaupangte lak panin a pil penpen nih, Ethan le Lucas in music sinna-ah hong kihel lo uh hi. Music vanzatte ka tum uh ciangin a bil uh na hum uh a, bawngki, sialki ka tum uh ciangin zong hong kihel nuam lo uh hi.\nLaisinna ka man zawh khit uh ciangin amaute tawh ka kiho uh hi.\n“Bang hangin no hong kihel nuam lo na hi uh hiam? “Bang hangin music sin nuam lo na hi uh hiam, ci-in ka dong hi.\nEthan in hong dawnna-ah “Kei pen Christian thu-um mi khat ka hi hi. Hih bang music le awgingte ka ngai kei ding uh hi., ci-in hong dawng hi. Tua ciangin hih naupangte a khitui hong luang hi. Lucas in hong dawngkikin thukim mahmah hi. Ka nuntakna-ah thu hilhna lian mahmah hi, ci-in ka ciamteh hi. Pasian in hih naupangnote tungtawnin thu hong hilh hi; bang hangin hih naupangte tungah dawi tawh kipawl thute hilh ding ka hi hiam? ci-in ngaihsutna khat hong lut hi.\nPasian pen lawmkhat bangin maingap takin le muantakna tak tawh thu ka ngen hi. “Kong it Pasian aw, ka nuntakna a nunung penin kong pia hi, ci-in thu ka ngen hi. “A beisa hunin tam veipi thu ka ngen hi. Ahi zongin kikhelna bangmah ka nei thei kei hi. Mawhna sung ka tungkik pahpah hi. Thungetna in bang kimanna nei hiam, ci-in ka ngaihsun hi. Pasian nusia vet ding ka ngaihsun hi. Nipi kaal nih hun sung ka nasepna pan hun awng ka ngah hi. Inn panin mundang khatah om ding ka lunggulh hi. Tua hi-in Lai Siangtho sangkah dingin ka kuankhia hi. Topa aw, tutunga ka thungetna in a tawpna hi ta ding hi. Thu ka ngetnget hangin bangmah kilamdanna nei thei keng, hong khahkhia ta mai in, ci-in thungen hi.\nSDA innkuan sung panin a khangkhia thu-um mi ka hi hi. Ka neutung a kipanin biakinn pai-in biakpiaknate-ah ka kihel den hi. Ahi zongin nop ka sakna om lo hi. Khristian hi lo nungak khat tawh ka kingaih uh kum 8 sung bang nuam kasa zaw hi. Ka nasepna panin khasum tampi ngah ka hih manin ka lungkim lel hi. Ahi zongin lungdaihna ka nei thei kei hi. Thungen denin ka om hangin lungnopna ka nei thei kei hi. Lai Siangtho sangkahi ka om a, nip kaal nih sung bang biakbuk thu thusinna ka nei hi. Biakbuk tawh kisai thu bangmah ka thei kei hi. Lai Siangtho zong ka sim ngei kei hi. Khat veivei ciang bekin biakinn ka pai hi. Pawlpi mite in a bangci SDA thu-um na hiam, hongci zel uh hi. Pasian tawh mimal kizopna ka neihlohlam ka phawk hi.\nLai Siangtho sangkahin ka om laitakin Ezekiel 37:4-5 ka sim hi: “Topa in ka tungah thu hong gen a, “hih guh lompi tungah thugen in; “no guhlompite aw, Topa thu ngai un. Hih guhlompite sungah ka om dinga a nungta ding uh hi. Hih in kamsangpa mangmuhna hi-in Topa kammal tungtawnin khanlawhna taktak hong tung ding ahihna thu pulaak hi. Topa huu-Kha Siangtho in khanlawhna hong piangsak ding ahihna thu hong hilh hi. Tua in Pasian tawh kizopna kip ahi hi. Tua hun a kipanin Kha Siangtho tawh kidim dingin thu ka ngen hi.\nBiakbuk thu ka sinna sungah Pasian hong itna thu ka mukhia hi. Amah in mawhna khempeuh hong maisak thei ahihna thu zong ka mu hi. Tua huna kipanin amah tawh nungta khawm den ding ka lunggulh hi. Pasian hong itna in kicing hi. Nuntakna a hawmpi hong dimsakkik hi. Ka lungtang Jesuh ka piak a kipan lungnopna tawh ka nungta hi.\nKa nasepna panin nipi nih ka tawlngak hun sungin Lai Siangtho sangkahkik dingin ka ngaihsun hi. Hih munah Daniel le a lawmte thum in Topa tungah a cihtakna uh thu ka sin uh hi. Amaute in Nebuchadnezar milim biak ding hang takin a nial uh hi. Ethan le Lucas in Pasian tung bekah cihtak ding a khensat u hi.\nKa nasep nusia dingin Pasian in hong deih hi ding hi, ci-in ka ngaihsun hi. Ahi zongin keima tha tawh nusia zo lo ka hih manin Lai Siangtho thu hilh sia dang khat kiangah ka pulaak hi.\n“Na teci panna thupi mahmah hi’ Ahi zongin bangmah nasep om nai lo hi, hongci hi. Zingsang biakpiakna tungtawnin Pasian in hong hopih hi. Ellen G. White gelh Christ’s Object\nLessons bu ka simna tungtawnin Kha Siangtho hong hopihna ka phawk hi. Ama tungah i kingak ciangin muanhuai hi. “ Sapna na ngah ciangin zekai kei inla ka Leenggah huanah nasem dingin na pai ding hi, ci-in Pasian hong sawlna ka phawk hi. Tu in “Ka leenggah huan ah va kuan in. Tuni-in a aw na zak leh na lungsim khauhsak kei in.” Kha Siangtho in Charmaine nuntakna makaihin hotkhiatna thu a thei nai lo mi tampi in a thei uh hi.\nTuma kum thum hunlai Sabbath School sumpi13na in Charmaine sangkahna Adventist\nInternational Mission Sangah kipuak hi. Tu quarter ciangin sangbehlamna Korat ah sanginn khat lam nadingin kipuak ding hi.\nNung Sabbatha i kizaksakna om bangin sumpi khiat ngei a zah thum khia ciat ni.


url: =Rom Laikhak 1 | Siantongluan\nRom Laikhak 1\nPasian kiang panin a hong pai Lungdamna Thu a hilh dingin Pasian teelna tawh sawltak ahi, Jesuh Khrih sila keimah Paul in lai ka hong khak hi.\nPasian in kamsangte tung tawnin hih Lungdamna Thu a gensa hi a, Lai Siangtho sungah a omsa thu ahi hi.\nTua thu pen eite Topa Jesuh Khrih ahi ama Tapa thu ahi hi. Tua Tapa pen leitung silesa lam panin David suan hi a,\nKha Siangtho thu lamsangah ci lehang misite lak panin vangliatna tawh a thawhsak kikna hangin Pasian Tapa ahihna thu Pasian in a kilangsak hi.\nMinam khempeuh in ama thu umin a zuihtheihna dingun Khrih hangin sawltak nasep sep theihna ding hamphatna thu Pasian in Khrih na sepna dingin kote a hong pia hi.\nPasian sapna za-in Jesuh Khrih tawh a kipawl Rom khua-a a om note khempeuh zong tua minamte sungah a kihel na hi uh hi.\nTua ahih manin Pasian in hong it a, ama mi dingin a hong sap, no Rom khua-a a om Khristiante khempeuh tungah lai a hong khak ka hi hi. I Pa Pasian leh Topa Jesuh Khrih in note tungah dikna leh nopsakna thupha hong tungsak ta hen.\nJesuh na upna thu uh leitung mi khempeuh in gen belin nei uh ahih manin tua Jesuh hangin Pasian tungah ka lungdamna thu koh belin ka nei hi.\nAma Tapa hangin Lungdamna Thu ka lungsim khempeuh tawh hilhin a na ka sep Pasian in hih ka thugente a man taktak ahihna thu hong thei hi.\nThu ka nget simin note ka hong phawk tawntungna leh ama deihna ahih nak leh khatvei teitei ciangin note kiangah ka hong paitheihna ding ka utna thu Pasian in a thei hi.\nKha thu-ah note na thahat theihna dingun Pasian in a hong piak thuphate hong genpih nuam ka hih manin note tawh kimuh ding ka ut mahmah hi.\nTua bang ka cih ciangin kei upna in note hong thakhauh sakin, note upna in zong kei hong thakhauh sakin, phattuamna i ngah tuak theihna ding ka deihna ahi hi.\nKhrih sungah sanggamte aw, Gentail midangte lakah thu um mi ka ngah mah bangin note lakah zong ngahding lametna tawh note kiangah pai ding tam veipi ka geel zel hangin ka hong pai theihlohna thu nong theih ding uh ka ut hi.\nNuntakna sang mite leh nuntakna niam mite, mipilte leh mihaite, a kuamah peuh ka huh ding ka tavuan ahih manin,\nRom khua-a a om note tungah zong Lungdamna Thu hilhding ka lawp mahmah hi.\nLungdamna Thu ka muang mahmah hi. Tua thu pen a masa-in Jew mi, tua zomin minam dangte, thu um mi khempeuh a honkhiazo Pasian vangliatna ahi hi.\nLai Siangtho sungah, "Pasian a upna hangin amah tawh pawlkhat ahi mite nungta ding hi," ci-in a kigelh mah bangin Pasian in amah tawh a kipawl theihna dingin mite a bawlna zia, lungdamna thu in hong kilangsak hi. Tua pen, a patna panin a tawp dongin upna hang bek tawh ahihna thu hong laktel hi.\nMihingte in a mawhna leh a gitlohna hangun Pasian thuman selcip uh ahih manin van panin a hehna hong kilang sakin a gimpiakna dingzia hong kilangsak hi.\nPasian mahmah in amaute tungah limtakin laktel ahih manin Pasian thu teltakin a theih khit uh ciangin a gamtatna uh ahih manin Pasian in gim a pia ahi hi.\nPasian in leitung a piansak cila kipanin a kimu theilo ama pianzia ahi tawntung vanglianpa leh Pasian ahihna thute ama bawlsa nate tung panin teltakin hong kilang hi. Tua ahih manin, "Thei kei ing," ci-in paulap a zontheihna ding uh omlo hi.\nAmaute in Pasian thei napi-in a zahtak dingun a kilawm bangin zahtak loin, a tungah a lungdam dingun a kilawm bangin lungdamlo uh hi. Amaute in thuhoih ngaihsun nuamlo uh a, a ngaihsutnate uh a mawknapi a suak hi.\nAmaute pil a kisak mahmah uh hangin a hai mahmah uh ahi hi.\nA hing tawntung Pasian bialoin, mi, vasa, ganhing, ahih kei leh a bokvak ganhingte tawh a kibang limte a bia zawsop uh hi.\nMihingte tua zahta-in hailua uh ahih manin amau ututin a gamtat theihna dingun Pasian in khahkhong vet a, a zumhuai mahmahpi-in a gamta uh hi.\nAmaute in a man ahi Pasian thu um nuamlo uh a, a tawntungin phat dingin a kilawm a Piangsakpa bialoin, Pasian bawlsa nate bia-in a zui uh hi. Tu-a bangin hi takpi uh hi.\nTua ahih manin amau utna bangin a zumhuaipi-in a gamtat theihna dingun Pasian in a khahkhong hi. A numeite un pasal tawh lupkhop ngeina zangloin a numeipihte mah uh lunggulhin lumkhawm uh a,\na pasalte uh zong numei tawh lumkhawm loin pasalte mah lunggulhin lumkhawm uh a, a zumhuaipi-in a gamta uh hi. Tua ahih manin amaute gamtatsiatna tawh kituakin Pasian in gim a pia hi.\nMite in a man ahi Pasian thu ngaihsutin nei nuamlo uh ahih manin amaute ngaihsut hoihlo bangin a gamtat theihna dingun Pasian in a khahkhia hi. Tua ahih manin a gamtat dingun a kilawm lopipi-in a gamta uh hi.\nSiatna nam khempeuh ahi, hoihlohna, huaihamna, khatlekhat kisiatsak nopna, hazatna, mi thahna, kitotna, khemna, a sialam bekbek ngaihsutna, zuau genna,\nmi gensiatna, Pasian muhdahna, midangte a heh theih a maizum theihna dingin gamtatna, kiphatsakna, kisialhna, thusia bawlna, nu leh pate thu manlohna,\ngamtatsiatna, ciampelna, midangte khuallo, hehpihna neiloin, a sia namkim a gamta uh hi.\nTua bangin a gamtate in sihna thuak ding hi, ci-in Pasian thukhenna thei napi-in, tua bangin amaute a gamtat uh banah, tua bangin a gamtate pakta-in a awi zawsop lai uh hi.


url: =ZAM Thupuak :: 03 August 2014 :: ZOMI DAILY\nposted on 3 August 2014 at 9:43 am Lomkholna: News, Newsletter, Refugee, ZAM, Zomi\nRev. Dr. Do Suan Mung (GZA Secretary) tawh holimna kinei khawm\nJuly 26, 2014 in geelna teng ih biak Pasian in hong tangtung sak a Zomi zumpi (ZAM) sungah Dr. Do Suan Mung tawh tawl khat sung holimna kinei thei hi. Nitaak lam ciangin Chinese Assembly Hall ah Malaysia a om khua kipawlna makai te, pawlpi siate leh Zomi a lunglut makai tingteng mimal 70 val kihel khawm thei hi.\nHiciang dinmun a tun theihna ding hamsatna tuihual nawkna a tuak khak teng atom ziau a hong gen zong pen a\nthuak baih ding hi peuhmah lo hi. India ah LST sang akah lian loh hangin USA ah sangkah theih ding hunlem ngak in kum khat val mah na om veve a. A sawtlo in a nungta Pasian in lampi honsakin 1981 kumin San Francisco khuapi sunga LST sinna sang hoih penah hong kahto thei hi. Tuahun lai-in USA ah Zokam zatpih ding gen loh Zomi mahmah zong muh ding hamsa mahmah hi. Kum 4 sung sitset USA gamah sang akah khit ciangin pahtawina laidalpi tawh ih Zogam hong ciah kik a, Laisiangtho sang hong kipanto in ama sang pan a khangkhia mipil honpi khat om ta hi. Minam leh gam it ing ci-in awng awng se takei leh minam a veina leh Zogam a itna kilang manin Dr. Chin Do Kham in mual hong liamsan khit ciangin ama dinmun ah GZA makaipi te’n koih ngam giap hi.\n(Misiam te genna hi)\n1. Numei khat a innah a ciah ciangin Lift (Datlikar) sungah a meltheih ahilo pasal dang khat tawh a tuan khop khak zenzen ciang a lunglau pian leh bangci kikep ding?\nUNHCR-IAD tawh meeting kinei\nJuly 30 ni-in REMEDI Insurance vai tawh kisai UNHCR Conference Hall ah nitak nai 2:00pm in kinei kik hi. Hih Insurance a leinuam Zomi khempeuh in ZAM zumpi ah min sazian nong piak na dingun deih sakna lianpi tawh kong zasak uh hi.\nTzu Chi Foundation leh ZEC-M&T\nTzu Chi Foundation vaihawmna tawh August 1 ni-in Taiwan panin lengla 30 valtawh ZEC-M&T siamsin naupangte zingsang nai 8:00am pan 12:00pm ciang khantohna ding kimawlna tuamtuam bawlpih thei hi.\nSelayang Zatopi napai leh na UN copy pua in\nSelayang Zatopi na pai ding a leh UN card copy pua hamtang in. Napuak kei a leh discount ngahlo ding hi teh.\nTaxi WHL 780 zuihloh ding\nKhua sung vak taxi kawm ding peuhpeuh in hih taxi WHL 780 zuih khak hetloh ding.\nNiang Sian Hau (Heilei) te nuta August 1 ni-in USA visa tawh kisai sisit pih.\nThang Sian Khup UN card kimu in ZAM zumah hong ki ap ahih manin aneipa in ZAM zum hong lale teh.\nNang Card lo zatsawm kei-in\nZoto paina, nasepna, mat le hen khat peuhpeuh ah na card zanglo a mi dang card na zatsak a ahih leh zum pan hong kibuai pih zolo ding hi. Tua ahih manin na paipaina ah na card puak ding mangngilh ngei kei in.\nThongkia laidalpi ngah man kizaih nailo te ZAM zum hong zasak un\nZomi thongkia a suakte leh laidalpi tawi a man kizaih nailo khempeuh in ZAM zumpi ah hong zasak un. UN zumah man kizaih dingin hong ki paipih ding hi.\nKhua sung navak ciangin a tawmpen RM 50 or RM100 pua hamtangin. Deih loh pen tuahsiatna tuak le teh nang adingin hong honkhia zo ding hi.\nSanggam nu Lia Dim Sian Nuam (Sim Suangzang) July 15, 2014 ni-in a thong tanna pan suakta in khua sung hong tun ciangin a dawn dingte tawh kimu theilo in tuni ciang contact kingahlo. Athei kha na om uh leh ZAM zumpi ahih kei leh hih phone tawh hong contact un. Muanpi Ph. 018 220 1456\nZAM zumpi ah ih ngeina Zopuan leh vante ki leithei hi. Aki ngahthei van te: Zopuan: a bantawng leh a bansau (pasal), Zoniik nam tuamtuam (numei), Puandum, Zodial, Zodial naikhau (silk), Puanlaisan, Tanghciin, Khephiau, Zokhi, Zo Lukhu, Zo thungkuah etc. Dotbehnop aom leh ~ Ngai Hau 010-823 0571\nUNHCR-EST nasep zonsakna pan Cafe a sem ding mangpau or malay pau thei kideih. Khasum pen sialo ding hi.\nF&B Business Park\nPrevious: Zomi Gospel Olympic Singapore 2014 ~ Hau Za Cin\nNext: Hihbang nupa aomthei takpi dinghiam?


url: =Dahna Pulakna : Mangpha Lia Ruth Niang San Nuam :: ZOMI DAILY\nposted on 17 May 2016 at 8:44 pm Lomkholna: Dahpihna, News, ZIUSA, Zomi\nUSA gam, Oklahoma State, Oklahoma City khuapi a teng Pa Zam Khen Khai @ Thang Kim, (Naulak beh) leh Nu Ciang Khan Cing te tanu tumpen Lia Ruth Niang San Nuam, Kha (11) in abeisa May 14, 2016 ni nitaklam nai 4:30pm hunin Sisan Cancer (Leukemia) natnatawh mual ong liamsanta cihthu izakmanin Zomi Innkuan USA kipawlna in nakpitakin kidahpih hi.\nPa Zam Khen Khai te innkuan pen Zogam, Tedim uksung, Pimpih khua ateng hi-in nuntakkhuasakna anuamzawding lunggulhna tawh abeisa 2011 kum in USA gam ongtung uh ahihi. Pasianthupha Tapasal 4 leh Tanumei 2 aneihna lakuhah tutunga ongnusia I naunopen a nautumpen hi-in abeisa June 25, 2015 in suak in ongdamlohciangin a beisa April 12, 2016 ni-in zatozuanin siavuan siamahten zatuizaha tawh ongbawlsak, ongkhoisak uh himahleh leitung mipil misiamten anuntakna honkhiazo nawnloin tawntung Pa Pasiankiang ongciahsanta hi.\nPa Zam Khen Khai te innkuanpen USA ongtuna kipanin Oklahoma City bulphuh Zomite kipawlkhopna Zomi Innkuan Oklahoma City ah kiciantakin pawlmi nalutpah banah USA gambup Zomite sihnavaiah luangkiphamnadinga kiphuankhia ZIUSA Genvai kipawlna ahzong pawlmi kiciankhatin onglutpah uhhi. ZIUSA Genvai thukhun ombangin inauno Lia Ruth Niang San Nuam pen Zomi Innkuan USA kipawlna in $ 10,000.00 (Tulsawm) luangphamnadingin kipiakhiadinga Paakkual khattawhzong Mangphakhakna kinei dinghi. Hih ipiakkhiat luangphamna sumtepen USA gamsung muntuamtuampana ZIUSA Genvai thukhunpom pawlmi 7,000 valtekiangpana ongkhakkhop uh sumte ahihmanin Vaphual lungtang neia ZIUSA Genvai ah ma ongpangkhawm Zomipih khempeuhtungah idahna ilunglenna kawmkalpanin lungdamna lianpi iko hi.\nI nauno Lia Ruth Niang San Nuam tawh a nunungpen hunzatkhopding pen ongtungding May 21, 2016 (Saturday) ni sun 12:00pm hunin Corpus Christi Catholic Church, 1616 N Kelly Ave, OKC, OK 73117 ah Rev. Fr. Robert Kimpu leh Rev. Fr. Carson Kritten Brink ten Catholic pawlpi ngeinazui-in hunkhempeuh ong makaihding uha tuakhitciangin Rose Hill Cemetery/Hanmual, 6001 NW Grand Blv, OKC, OK 73118 ah daitansakna/Vuina kineidinghi. Inauno ongnusiatna hanga adah akap, alunglengkhuangai pianna nulehpa sanggamteng akipan khuapihtuipih tanaumeltheih akuamapeuh ibiak Vanglian Pasianin ong hehnemtek henla lungnoptawldamna ongguankimtek tahen cihthu kongngetpih uhhi.\nPrevious: “No More Chin” ~ Pau Do Lian\nNext: A lian mahmah hotkhiatna thu ~ T. Sawm Lian\nIstalbul Airport ah migilo te’n Bomb sukham, mi 50 si\nThu nam 2 : Khatvei ong hilhcian lai ning\nSinglamteh: Good Friday leh Easter’ thuzung ~ Rev. Mang Tungg Thang\nMelbourne Zomi FC te gual zawh na


url: =Zomite leh Pasian nasepna ~ Dr. Ngul Khan Pau :: ZOMI DAILY\nZomite leh Pasian nasepna ~ Dr. Ngul Khan Pau\nposted on 9 August 2015 at 8:03 am Lomkholna: Article, Biakna, Ngulkhanpau\nZomite leh Pasian nasepna\nLai Siangtho siksan:\nMatthai 4: 23-24: Galilee gamsung khempeuhah Jesuh pai kawikawi a, amau’ kikhopna innte-ah thu hilhin, vantung ki-ukna hangin lungdamna thute hilh a, natna tuamtuam a nei cina khempeuh a damsak hi. Syria gamsung khempeuhah ama thu kizel ahih manin dawivei mi, sibup mi, khutzaw khezaw mi-a kipanin natna satna a tuamtuam a nei mi khempeuh ama kiangah hong kipuak a, amah in a vekpi-in a damsak hi.\nLuka 4: 16-19\n16Tua ciangin ama khan’na Nazareth khua-ah Jesuh pai a, Sabbath ni ciangin a paingei bangin kikhopna inn-ah a pai hi. Lai Siangtho a sim dingin amah ding a, 17a nget bangin a sim dingin kamsang Isaiah Lai Siangtho bu a kipia hi. A laibu lemin a simnopna mun a zon’ ciangin a nuai-a bangin a kigelhna mun mu-in a sim hi. Tua munah, 18“Gimna a thuak mite tungah Lungdamna Thu a hilh dingin Topa in kei hong sehkhin ahih manin keima sungah Topa’ kha hong om hi. Salin a kimante tungah suahtakna thu a gen ding, mittawte in khua a muhkik theihna ding, a kinengniamte a suaktasak ding leh 19Topa in a mite a hotkhiat ding kum a pulak dingin kei hong sawl hi,” ci-in a kigelh hi\nThupatna: Amasa-in hih thului-ah Lai Siangtho Thu Telsuut mite bangin kong gelh kei hi. I pawlpite leh i minam din mun tawh kituak, a kuamapeuh tel theih ding ka ngim hi. Tua ka cih ciangin ka ngiimna Zomi Khristian kici khempeuh in a tel ding deihna hi.\nTua ciang i thulu en leng, “Pasian nasep” cih a khiatna tampi om kha ding hi. I ngaihsutna-ah Pasian nasep i cih ciangin “missionary” a kuan khiate, sawltak a vakte, pastorte leh Pawlpi siate in kituat a, tua bang sepna a nei lote “Pasian na sem” in kituat lo hi leh kilawm hi. Tua hangin “Hunbit a sem sia” i nei uh a, tua lote “hun kimkhat a sem” in kingaihsun hi leh kilawm hi. Pasian in hunbit leh hun kimkhat cih bang nei lo hi. Hunbit a semte in tua nasem dingin khasum kipia a, ( a kipia lo zong om thei), tua lote zong hunbit a Khristian i hi uh hi. Hun lang Khristian cih bang Pasian tate sungah om lo hi.\nKhristiante leitung ci i hi uh hi (Matthai 5:13). Ci pen Lamka panin Tedim dong pua leng al lai veve ding hi. Kawlpi panin Zang Kong dongah pua suk leng zong a alna kiam tuan lo hi. “Leitung ci” i hih leh a mun a mual a lamdan hangin i hihna kikhek thei ding hi lo hi. Mun khatah al mun dangah al nawn lo i hih leh a al ngei lo kihizaw ding hi.\n1. TOPA JESU NASEPZIA NAM THUM I MU HI:\nTopa Jesu nasepzia i et ciangin tua banga khenna nei lo hi. I Lai Siangtho siksan Matthai 4:23 sung i et ciangin Topa Jesu nasep nam thum i mu hi. Khatna-ah, thuhilh (teaching) hi. A nihna-ah, “thugen” (preaching) a, a thumna-ah, “cina khempeuh damsak” (healing). Thuhilhna, thugenna ciang bek hi loin, pumpi damsakna zong Pasian nasepna hi. Jesu in pumpi leh kha khen loin mihing khat a buppi-in huamsak hi. Tu lai-in “kha lam nasem” pawl; “pumpi ading” nasem pawl cih bangin i kikhen hangin Jesu in tuate khen lo hi. I Pasian nasepzia-ah zong Topa sepzia i zuih ding thupi penpen hi.\n2. TOPA JESU NASEP TUP LEH NGIM LIANPITE:\nLuka gelh i simna en lehang Topa Jesu hong paina, a tup leh ngim lian mahmah bang zah hiam i mu hi: Jesu in Sabbath ni-in a “paingei bangin” (as was His custom), Jesu in a “hihngei” Lai Siangtho in nam thum ciamteh hi. Zomite’n zong i Pasian nasepna-ah i zuih ding “hih-ngei” pelmawhte ahi hi. Khatna-ah, Jesu in kikhopna “paingei” bangin na kikhawm hi. Anihna-ah, thungetna a “neih-ngei” bangin thungetna hun zang tawntung hi. A thumna-ah, thuhilhna a “neih-ngei” bangin thugenin vak kawikawi hi.\n“Topa Kha keima sungah a om hi” “Topa Kha in kei sathau hong nilh zo hi” ci-in zong kilet thei ding hi. “Kha kei sungah om” i cih ciangin tang khin zo, ngah khin zo cihna hi. “Kha sathau hong kinilhsak ding hi” kici hi loin, sathau nilhsak khin zo hi. Pasian nasepna eima hanciamna thagum thatang tawh sep theih hi. Tua banga sem zong kitam mawh lo ding hi. Ahi zongin gahsuah ding, a muibun dingin Kha Siangtho loin kisem thei lo hi. Bang hang hiam cih leh mihing khat kikhel zawhna pen Pasian Kha nasepna bek ahi hi. Kha Siangtho tawh nungta i cih ciangin pulpit tung pan thugente ading bek hi lo hi. Lo kho mite, sum bawl mite, zum nasemte a kuama peuh in Khristian nuntakna maan nungta ning i cih leh Kha Siangtho tha bek tawh ma kitun zo bek ding hi (Zechariah 4:6).\n“Mi zawngte kiangah Lungdamna Thu gen dingin” Mi zawngte i cih ciangin nek ding nei lo a khut dawh, thuneihna bang mah nei lo, mite zahtakna ding amahah bang mah om lo, lawm leh gual zong nei lo, pilna zong nei lo, kha lamahah zong kingakna ding nei lo a zawng cih lam kawk hi. I gen sa bangin Topa Jesu in kha leh pumpi khen lo hi, tua ahih manin nek ding nei lo a zawng, inn nei lo a kipan kha zawnna a thuakte ading Lungdamna Thu gen dingin hong pai hi. Zomite sungah leh i kiim i kiangah hih banga zawng tampi i mu ding uh hi. Nang sep theih leh huh theih bangin Jesu min tawh huh in. Tagahte’ pa leh nu ding, genthei liangvaite kingakna dingin Pasian in nang zong hong zang nuam hi. Lungdamna Thu a nei leh a kemte bekin Pasian deihna bangin sem thei bek ding uh hi.\n“Salin a kimante tungah suahtakna thu a gen dingin” Salin a kimante i cih ciangin zawn luat manin sal bangin kiman kizuak numei naupang a tul a thenin om hi. Nek ding neih loh manin nu leh pate’n a tanute uh zuak cih bang, tua ahih kei leh amau leh amau kizuak cih bang i mu kawikawi hi. Zawn luat man, hai luat man a saltanna, lungsim siat luat man a saltanna, dawi mat ahih kei leh khalam saltanna cih bang tampi om hi. Hih bang mite adingin Topa in nang leh kei zangin suahtakna pia nuam hi. Sal a kimante suahtak theihna ding nasep theih bangbang Jesu min tawh sem in.\n“Mittawte in khua a muh kik theihna ding” Mit khua muhna nei lo, pilna siamna lamah khua muhna nei lo, kha nuntakna thu-ah muhna nei lo tuate ngaihsutna hong pia hi. Topa in mittawte na damsak takpi a, kha lam a mittawte zong khua muhna na pia hi. Zomite zong bang mah thei lo a i omna sung panin Lungdamna Thu khuavak hangin tu’n khua i mu uh hi. Pumpi leh kha lamah mittawte adingin bang sep theih na nei hiam?\n“A kinengniamte a suaktasak ding” India gamah Dalit kici minamte tuni dongin a kinengcip lailai hi. Amau a dingin India suahtakna phatuam nai lo hi. Mivomte zong ni dang lai-in sila-in kila a, Mikangte nasemin kinengcip hi. Mawhna in a nengcip, zawnna leh muhdahna in a nengcip mite a kipan minam kideina in a nengcip mite Jesu in suahtakna na pia hi. Tu ni-in ei zong tua bang na hoih sem dingin i Topa in hong sam hi.\n“Topa’ lungdam kum pulak ding” kici Jubilee kum cihna hi (Siampi 25:10). Topa Jesu in ama nasep hong kipat ciangin Jubilee kum kizang taktak ta ding hi, cih pulak hi. Bang hang hiam cih leh a tunga kigen mizawngte, sal a kimante, mittawte leh a kinengniamte adingin Topa’n Jubilee kongpi honsak khin hi. Tu ni-in zong na khat peuhpeuhah suahtakna a om ciangin Topa lungdam kum a kizang toto ahi hi.\n3. JESU MEL NAM GUKIN KIMU HI:\n(Matthai 25:35-40) Minam khempeuh tunga thukhen a kici, tuu leh kel khenna thu i et ciangin i Topa Jesu lim leh mel nam gukin kimu hi,\n(i) Ka gilkial laitakin ann nong pia uh: Peter Greer leh Phil Smithte laibu The Poor Will Be Glad sungah gilkialna tawh kisai hih bangin gen hi, “Leitungah mi million 850 nek ding nei lo gilkialin zan giak uh hi.” Naupang cidamna leh nek leh tak lam saite’ genna panin “Leitung bupah naupang kum nga a phak ma-in gilkial nek leh tak hoih loh manin kum khatin million 11 si hi,” ci uh hi. Tua i cih ciangin ni khatin naupang tul sawm thum si a, setkan (second) thum simin naupang khat si hi. Gilkial nek leh tak nei lo million 850 sungah naupang 50% hi dingin zong kituat hi. I Topa Jesu tua gilkialte tawh om khawm giak khawm hi.\n(ii) Ka dangtaak laitakin tui nong pia uh: Leitung bupah mi 25% in tui dawn ding ngah lo uh hi. Amau dawn tawm ding nangawn tai tampi pai-in va pua uh hi. Mipilte’ genna panin a sawtna ciangin tui kituhin gal kidona hong piang ding ci uh hi. I Topa’n tua dangtak mite tawh thuak khawm hi. Dawn ding tui a kipan nuntak tawntungna tui a dangtak mite kiangah pia ni.\n(iii) Khualmi ka hih laitakin zin nong do uh: Giahna ding nei lo lei nuai, meileng khawlna leh mun tuamtuamah a giak naupang million 160 hi dingin kituat hi. Khangham mi tawh sim khawm leng bang zah takin a tamzaw lai ding hiam? UNHCRte muhna panin 2008 kumin gamdangah peemta a suak, a lal million 42 om, ci uh hi. Ka gam cih ding nei lo (stateless persons) million 6.6 om a, amau gam tuamtuam 58ah kithehzak uh hi. A lungakna ding zong a nei lo i Topa, tua bang mite kiangah om hi. Amaute i muh ciangin Jesu mel mu i hi hi.\n(iv) Puan neiloin ka om laitakin puan nong guan uh: July 2007 a thukizakna ka simna khatah leitungah mihing billion 6.6 ki-om a, tuate sung panin billion 4 in ni khatin dollar li ($ 4) sang a niamzaw tawh nungta hi, ci hi. Tua billion lite a khangto nailo gamte pan ahi uh hi. Amau muhna panin\nl Ni khat in billion khat in dollar 2 panin 4 ($2 to $4) nungta hi\nl Ni khat in billion nih in dollar 1 panin 2 ($ 1 to $ 2) nungta hi\nl Ni khat in billion khat in dollar khat sangin tawmzaw tawh nungta hi.\nPuan nei lo, kitun kihuaina ding nei lo mite tawh i Topa om khawm a, amau tawh zumna daina, khua lum khua vot na thuak khawm hi.\n(v) Ka cinat laitakin nong veh uh: WHOte muhna panin, “Africa gam mite a kimkhat bek in cidamna lam kikepna ngah uh a, tua hangin kum simin million 10 si hi,” ci uh hi. AIDS leh HIV tawh natna nei mihing million 38 om-in, tuate sung panin million 2.3 pen naupang ahi uh hi. Tu kum a kipanin AIDS hanga nu leh pa si, tagah naupang million 25 om dingin kituat hi. Leitung in cinat lunatna gam hi. Cina luna gim leh tawl i muh ciangin i Topa mel mu i hi hi.\n(vi) Ka thongkiat laitakin nong hawh uh: Prison Fellowship Internationalte muhna panin leitungah thongkia million 8.5 om in ciamteh uh hi. America gamah million 1.8 thongkia om kici hi. Thongkiate\namau mawhna hang, amau mawhna om het lo ahih hangin kiman mite ahi uh hi. Thong leh zato inn khawng i pai nop lohna munte hi dingin ka tuat hi. Thong sung gimna tawlna-ah i Topa in thongkiate tawh om khawm hi.\nKolkata a Mother Teresa kiangah thukizakna saite khat va hawhin, cina luna a kipan tagah, phaak nangawn a kepte a muh ciangin lamdang sa lua ahih manin, “Nang bang hangin hih bangin cina luna, mizawng, miphak, tagah gentheite kem na hiam?” cih dong hi. Mother Teresa in, “Amaute mai ka et ciangin Jesu mel ka mu hi,” ci hi. Dr. Billy Graham in, “Mi gentheite ann pia ni, puan pia ni, inn lamsak ni, huh theihna bangbangin huh ni, ahi zongin Jesu min tawh i hih ding hi,” ci hi. Mite i et ciangin Jesu mel mu leng i Pasian nasepna hong kilamdang teitei ding hi. Cina na veh ciangin Jesu veh in na kituat ding a, zin na do ciangin Jesu zin tunin na kimu ding hi. Tua hi leh Pasian Ukna Gam a ciam kha i hi ding uh hi. Tua hangin nisim thungetna i neih ciangin, “Na gam hong tung hen” i ci uh hi.\nTua ciangin Kumpipa in amaute kiangah, ‘Note kiangah kong genin-ah: Hih ka sanggamte a neupen khat nangawn na limbawl uh ciangin kei tungah a hong bawl na hi uh hi,’ ci-in a dawng ding hi. (Matthai 25:40).\nDr.J.M. Ngul Khan Pau\nPrevious: ZYA nasep pulakna (14 August 2015)\nNext: Pasian Zia Theih Haksa ~ Hau Za Cin\nZomi leh Rohingya\nMalaysia, PJ ah Police te’n suaisai abuluh damiah mi 3 kaplum, adang 2 hingmat\nRev. Dr Kam Khua Thang hong nusiatna tungtawn a Phawk huai tuamtuamte\nUS kumpi te’n Myanmar gammi 30 kiim puakkiksawm\nMalaysia: Lorry khawlsak nuamlo, apei ki kapkhapsak, adang mawtaw 15 nawksia


url: =Ka Khatha bektawh :: ZOMI DAILY\nposted on 25 July 2018 at 10:52 pm Lomkholna: News, Siamsin\nBenny Hin in ‘Pasian in mihingte a mah a sun linlian (exact copy) in hongbawl a hihi’ ci in gen hi. ‘I am a spirit, I have a soul and live in a body’, ‘kei pen Kha ka hiaa pumpi sungah a om ka hihi’ ci hi.\nMi ii sepzawh khat sem zolo cihbang omthei ngaitlo hi. Pasian in mihing khempeuh tungah a Kha, a ma hihna, a ma limlemel a kikim citciat in hongpia hi. Tuni in tua Kha vangliatna tawh zawhna lamah lut ding hi hang.\nA kipatcil lai in sanginn leh pilna sinna omlo napi Pasian in mihingte a pilpen a hihlam thei khin hi. Tua a kipatcil lai aa pilna tawh mite in gualzawhna a ngah i hihi. Pasian in lelh a neithei ngiatlo, akimutheilo akisiatheilo a ma Kha nasungah hong koih hi.\nTua ahihmanin Zec 4:6 sungah ‘thagum hatna hanghilo, vangliatna hang zonghilo in keima kiangpan hongpai Kha tha bektawh na ma na tunzo ding hi’ ci in hong gen hi.\nPasian Kha in lelh a neithei ngaitlo ahihi. Lelh a neihtheih nadingin a ki thakimpih ding omlo hi.Na khempeuh a ma bawl ahihi.\nMore: Biakna leh Minam Minpua Kipawlna ~ Pu Zokhai\nTua ahihmanin i muhnai loh nate a piangsak ding i hita hi. Haksatna te kantan bek hiloin a thakna a semthei i hihi. Deih peuhpeuh a neithei i hihi.\nPasian in tulaitak i omna, i sum neihzah, i nasep cihte hong en loin ka Khatha tawh na ma natun dinghi hongci ahihi.\nBaihlamtak a Nalianpi Sepna – laibupan (Siamsin Library)\nPrevious: Lennupa Falam te’n hong suhsawm thu azom ~ Dr. Dongno\nNext: A lawmngaih in ngaikiklo ahih manin pasal khat lei tungpan tuakkhia\nZIUSA Genvai lutnuamte theihsakna October 2020\nFlorida Nursing Home ah Electric mei siatna hangin mi 5 in sihlawh, mi 115 kihemkhia\nMalaysia gamsung aom Monorail meileng khat meikang\nThuthak Tomkimcing 20 Sep 2014


url: =ETLAWM MUALKUAM ZOGAM NUAM: Fwd: [Global Zomi Alliance (GZA)] Hih Theih ding ki lawm veh aw guai te na sim loh...\nFwd: [Global Zomi Alliance (GZA)] Hih Theih ding ki lawm veh aw guai te na sim loh...\nKhai Pi 6:01am Feb 18\nHih Theih ding ki lawm veh aw guai te na sim loh uh phamawh dan hi ei guai te ....\nZIA, WZC le Zomi kipawlna tuamtuam\nZomi sungah khanlawhna tuamtuam abanban in hong tunga, nitumna lam pan khalam khanlawhna hong tu'n zawh kum 100 aci'n ciang in, Zomi sung zong thu le la ah hong malh pian ta a hihi.\nTua tawh kitonin Zomi sungah Zomi le Zogam makhualna in, kipawlna tuamtuam phulum phul in hong phulkhia panpan ta hi.\nHi banga kieukim pan khangto lam i manawh ciangin, hunlui lai zia le tongte in hong patau sak in, mi tampi kilungmang cih iza imu ciat ahihi.\nZomi disscussion forum tuamtuam ah mitampi lungnawi in, kiselbuai phialphial ahihmanin WZC EC meeting in zong nungkal sung in gen khawmna nei in, tua pan in hibang thute tawh kisai hilhcianna (Clarification) bawl ding in vaipuak hong pia ahihmanin, makaite le mipi zahtakna in i dinmun tawh kisai press statement ahilo article le dotna dawngna daan in i taklang ding ahihi.\nTulai Zomi kipawlna om khenkhang tawh kisai mi tampite lungmangna le dotna tam penpen te Frequently Asked Questions-FAQs daan in anuai ah thukuang i lui hi.\n1. Zomi kipawlna i bawlbawl pen tamlua ta hilo hiam?\nHih tawh kisai pen Zomi te lungmangna pi khat hi in, kuamah zong mawhsak huailo ahihi.Zomi kipawlna tuamtuam pen tawm lawlai hizaw ahihi. Leitung ah mipi vaihawmna gamte ah mipi thuneihna akip nang in institution ci in, kipawlna tuamtuam kisam ahihi. Khangno kipawlna, numei kipawlna, upa (seniors) kipawlna, siamna khatpeuh siksan kipawlna a kipan kipawlna tuamtuamte huamkha ahihi. Tua institutionte pen gam khat le minam khat detdo nanga kisam vive ahihi. Democracy khuambul te ahihi. Thuneihna pen mun khat a isu'n khop sang in, mun tuamtuam ah theh leng, mipi a dingin lauhuailo zaw in, tawldam huai zaw ahihi. Mun khat ah abuuk abek a i su'n khawm ciangin, athuaklah pen ei mipite mah kihi kik leuleu ahihi. Tua ahihmanin Minam gina khat le khawmu khat i hih le, institution kisam bangbang i bawl loh phamawh hong suak ahihi.\n2. ZNC role pen bang hiam ?\nZNC pen political party khat hi in, Zomi min tawh kibawl political party lak ah mipi mandate taktak atawi party khat ahihi. 1990 kum ah mipi palai-MP nih telcing ahihi. 1990 kum kiteel zawh in Myanmar Army in thuneihna pia hileh Parliament ah tu ding uh ahihi. ZNC tup le ngim pen election siksan a Zomi maban vai geel ding cih ahihtawh kiton a, parliament innpi siksan a Zomi te deih le kisam te , hong van ding uh ahihi. Ahizong in Myanmar Army in thuneihna pialo banah, thukhunpi pen 1990 mipi palaite gelh ding kimlai Myanmarian Army in palai kineih teng hong gelhsak ciang in, leitung bup kipawlna UNO i Universal Declaration of Human Rights le International Law tawh kituaklo ahihmanin, ZNC in 2008 thukhunpi kici pen pomlo a nuaksan ahihi.\nTua ahihman a 2010 kiteelna zong lutlo ahihi. 1990 kum kiteelna zawhciang Myanmar Army thuneihna piakhia hile bel ZNC pen Zomi sunga political party khat hong hi lel ding ahihi. Ahizong in Panglong thuciam tawh kituak thukhunpi gelh ding atangtu'n mateng Myanmarian Galkapte gawtna nuai ah thuman thudik le, mipi deihna din pih kinken uh ahih banah, tua banga panlakna pen mipi le leritung in kitheihmawh bawl san ngamlo, theih pih denden uh amanin, ZNC pen political party bek hong hinawnlo in, gamsung a political means tawh i ngimnate tangtung nang a asem, kipawlna poimawh le nunghei san theih loh party khat hong suak ahihi.Gamsung ah Zomi te deihna ZNC zah a tatsatlo a panla pawl dang omnailo ahihmanin, ZNC pen i political party poimawh penpen khat hi ta dih phot ahihi. Election le parliament siksan a mapang uh ahihmanin i Non Violence Political party neih sun ahihi. Mizoram bang hi le MNF, MPC le ZNP te bangbang ahihi. Thudang tawh mekmat ding hilo cih i theih ding kisam hi.\n2. ZCO role in bang hiam?\nZCO lah kici LZI lah kici kipawlna i neih pen, kuakua in bang teng gen ta leh aleikiat (by nature) in Civil Society ahihi. Civil Society i cih pen nam tampi bel om sam in, tua lak ah ZCO pen Zomi Community Organisation i cih tak mah lian in, community organisation ahihi.\nZomite hamsatna le khantoh nang in, hun sawt lua nailo khat a kipanin, i gam i lei pan kikuankhia a, leitungah i kikhung ahihi.Tua bang leitung mun tuamtuam i zuan cil in lungleng le kingaina hang in, biakpiakna khong kibawlkhawm leihleih in i ki huai khawm ngeingai ahihi. Amasa in Christian Fellowship le Innkuan khong kici tawm ziau in, Kawlgalkapte huat ding alau kitamlai ahihmanin, mite hong kihel ngam nang le Kawlmang muhkhialloh nang in, biakna le social vai bek mah tawh mipi na ki paipih ahihi.\nMihing pen khat le khat ngaihsun le muhdaan kibanglo le Zomite akuakua kingai tek in, i mangthang loh nang kihuai kul ahihmanin, Zomi innkuan pen ikisam mahmah institution khat ahihi. Mi tuamtuam in a ma up daan a politics ahizong bangbang sai in, political organisation khat peuh ah zong kihel thei hi. Ahizong in Zomi himawk ahihciang a, Zomi Innkuan sunga kihel veve mah ahihi. Tua mah bang in mi khatpeuh Muslim abia a, Hindu asuak zong in Zomi ahihna asisan kikhel tuan hilo ahihmanin, Zomi Innkuan sung mah a om hi veve ahihi. Gentehna in Zomi Innkuan bang in i vek in Communist suak ni, i vek in Fascism pom ni,sumhau uh ahihciangin Muslim lutni ci theilo ahihi. Khat le nih in bel pawlsungah zuak thei in, pawlmi te'n aduh kei le va thal tulh theih omlo ahihi. Community organisation ahih tawh kiton a community i welfare, khantoh nang, ngeina le lai, nopni dahni cih bang vaite ah mipi buksan theilo uh ahihi.\nCihnopna ah Zomi Innkuan pen Zomi bup khawmu tawh khawmulo tawh, apil tawh ahai tawh, azawng tawh ahau tawh khentuam omlo a i neih khawm i social institution pi khat hong hiphot ahihi. Manipur a Zomi Council banga i neih kipawlna poimawh mahmah khat ahihi. Zomite siatni phatni a i koh ding i kipawlna ahihi. Political party khatpeuh hiam, biakna khatpeuh hiam ahih kei le, adang group khatpeuh or mimal khat i zawltaipih (elope) hiam hijack theih hi zenzen lo ahihi. Tulai a makai te'n zong tua mah mu a mipi hong paipih uh ahihi. Khen Khat in Pu Chin Do Kham makaih ZCO peuhmah in Politic sailo ding ci, cin lungkia uh hi. Tuabanga lungkiat ding hihetlo ahihi. ZCO pen Civil Society ahihlam Dr. Thuap 3 angah Pu Do Kham in telcian lua ahihman a, tua banga hong kalsuan pih hizaw ahihi.Politic pen asemsa om banah tulai zong asemsem om cih ZCO president in haihlo cih ding ahihi.\n3. GZA role in banghiam?\nGZA pen nungdeuh a kipan hong kiphuankhia hi in, i theihsa tek mah bangin biakna makai izakzak ngeite i makaihna ahihi. GZA pen Kawlgam sunga i neih sunsun kipawlna khat hong suak ahihi. Kawlgam sungah Zomi te'n institution limlim khat zong kineilo cileng kikhiallo ding ahihi. Zomi te khanlawh nang kipawlna khatpeuh bawl leng Kawlmang in hong haza lua mahmah in, asiat nang bekbek hong vaihawm den ahihmanin, Zomi te zaipi tak a huam Zomi bup huam kipawlna a om zawh loh sawt mahmah ahihi.\nGZA pen makai te'n press conference a agen mah bang un, grassroot level a kiphutkhia ding cih na hipah lo a, Zomi kipawlna tuamtuam, mipi le vaituamtuam ah ngaihsun piakna le bawllem dinga kiphuan ahihi. Naga te in Naga Hoho cih institution pi khat aneih daan uh tawh kibang ahihi. Naga te'n nambup gelkhawm khensat khawm ding aneih uh ciang in Naga Hoho kici kipawlna pen nak zat mahmah uh ahihi. Tua mah bangin Zomi sungah GZA in tua bang role hong nei le, kimunbui mahmah kha thei ding ahihi. Ahizong Zomi Interest tawh kituaklo mimal, kipawlna, kumpi khatpeuh gum dinga mipi hong talkaih sawm uh le bel, sialpaih hong kul pelmawh ding ahihi.\n3. WZC role in bang hiam?\nWZC pen tup le ngim a kitaklang bangmah lian a, Zomi suahtakna le mipi vaihawmna deih, gamsung gampua koimun koi khua a om cih khentuam omlo a, i kihuaina lawmpi ahihi. WZC pen adiak in mimal ngaihsunna le khensatna siksan a kibawl ahihi. Kipawlna tuamtuam tawh zong a khilkhil in kikhaikhawm theih dinga thukhunpi kigelh ahihi. Ahizong in mimal le kipawlna lutnuam te'n WZC tup le ngim, sem ding a kibawl policy le programme te, apom theih kul ahihi.\nMasuan kician nei mellopi a kipawl pong cih bang om theilo in, member khat in vaipuak le piakhiatna aneih kul ahihi. WZC ah kihel a active lo member khatpeuh a om leh kitawpsak pahpah ahihi. Cihnopna ah Zomi ahihnak le huam cih bang hi pahlo in, tup le ngim kibang mimal le kipawlnate kilawmkhawmna Umbrella Organisation khat ahi, cihnopna hi zaw hi.\nAdiak in Kawlmang tawh semkhawm, pangkhawm le amizatte WZC ah kisanglo ahihi. Tua ahihmanin WZC pen Suahtakna, kitualvaihawmna le mihing tanvo, donghu le Zomite annkhingkham nanga kibawl Zomi pawlpi ahihi.\nWZC bel Zomi kipawlna ineih sunsun le mimal kici khempeuh mite hehpihna le panpihna bek tawh i hi'n keei zawzen pen, hun hong sawt ciang hoih den hetlo lo ding ahihmanin, ci in hamsa tale ei le ei khua-ul,khuak le thatang tawh a ding tentan kipawlna i neihsun ahihmanin, policy le program ah zong minam dang le gam dang te'n influence hamsa in, Zomi Interest vive ah thu kikhensat mengmeng thei kipawlna i neih sunsun khat ahihi.\nWZC member khempeuh pen Zomi vive ahihmanun ZCO/LZI member higai uh ahihi. Tuamah bang in GZA pen Zomi bup huam a kiphuan ahi ci in, a committe in ki claim uh ahihmanin, GZA makaite zong WZC member khempeuh i makai nam khat zong hipah uh ahihi.\nAhizong in GZA le ZCO member khempeuh automatic a WZC member hi theilo kieukiau zel ahihi. WZC pen anai pen in genleng WZO, WUFI, NCUB le TCHRD te tawh kinaihuai ahihi. Gam khat le minam khat movement pen kibang linlian cihbang koimah ah om theilo ahihmanin, hihpawlte tawh Carbon Paper banglian bel hituan samlo leuleu themthum ahihi.\n4. ZRO role bang hiam?\nZRO pen Zomi buppi kigawmkhawm kik nanga kibawl hi in, Zomi te kitualvaihawmna hong pompih nak uh le, Burma, India tawh ahizong kipawlkhawm ding cih ahihi. Tuamah siksan in asim amal azo cih omlo in na kisemkhawm ahihi. Ahizong in thakhat thu a kigawmkhawm ding pen, hong baih paklo ahihmanin anip penna mun ahi Manipur State sung mah ah Zomi gamke beuno khat eukhia masa ding hihang ci in, Zogam kimalep ahihi.\nZomi Council siksan in Union Government of India ah Memorandum a kipiak laitak ahihi. Zomi Council min tawh MoU akikhiat hangin, ZRO pen amung pi ahihlam mi khempeuh i theih thusel (open secret) ahihi. Tua MoU ah Autonomous Tribal State-ATS kici khat Manipur sung mah ah bawlkhiat ding in kitaklang ahihi. Assam State nuai a Karbi Anglong State bangbang kideih ahihi.\nIndia le Manipur sungah ATS kingen hita dih phot ahihmanin, Burma le Bangladesh pen ZRO/ZRA a ding in "Area of Concern" hibek in " Area of Operation" hi tadihlo phot ahihi. Tua pen i theihcian mahmah kei le, kiphunphun kha thei ahihi.\nATS Demand pen tu le tu dinmun ah Zomite a dingin a practical penpen in ZRO in mu ahihmanin, mipi in i panpih ding hilel hi. Zomi te'n inngua hah ding 3 kinei hi.\nManipur Zomi te'n ATS hong ngah le uh Mizoram tawh genkhawmleng, India Zomite dinmun hoihgawp ta cih ding ahihi. ATS pen zing le thai a kingah pah ding hilo in, kum 10 bang sawt thei lai ahihi. Inngua 3 lak ah India lam pen hoihlam manawh in Burma le Bangladesh pen lungkhamhuai simsimj ahihi. Bangladesh pen democracy gam hi ta in, phadawm in, Burma nuai a Zomite dinmun pen mulkimhuai mahmah ahihi.\nZRO le ATS pen Zomi te Grand Strategy sunga kahiangno khat cileng kikhiallo ding ahihi. ZRO/ZRA memberte ATS ngahkhin ciangin, atangzai zaw a semnuamlai a om le, atawntunga kongkhak hongsa in kimuak ahihi. ATS ngahma in zong ZRO/ZRA le Manipur Zomite amau tha bek tawh panga, thuakzawhloh ding gal le sa ahizong in, kial le tak ahizong in hamsa khat peuh a om le, Zomi bup nidang sang ahatzaw a i pangkhawm ding hi veve ahihi.\n5. Zomi Independence Army banghiam?\nZomi Independence Army pen athak hilo in sawtpek a kipan a omsa ahihi. Zomi tampite pen suahtakna le mipi vaihawmna deih in Kachin, Shan, Karen le Wa a kipan revolutionary pawl tuamtuam ah tampi na ki om ahihi. Tua bek thamlo in gamsun mahmah ah zong leinuai pan nasem tampi na om ahihi. Tua bek thamlo in Zosuan sung kipawlnate ah zong tampi ki om ahihi. Asi aliam le apoilawh zong om ahihi.\nAhizong in tua bang tengteng pen sih le liam atuak uh hangin Zomi in credit kingah pihlo ahihi. Cihnopna ah Zomi mindawk tuanlo ahihi. Tuabanga tang khawtawn pan ana omsa teng pen, hibanga mi a ding sembanga na om uh sang in, Zomi Cause mah buai pih unla, Zomi mah siatpih phatpih le uh cin ci in, WZC in suggestion akipiak le hong pom thei bilbel uh a, bang min tawh kikhaikhawm ding cih hong kumpih uh ciang, Federal, Democracy le Human rights cih khong bel i tup mah hi in, ahizong in mipi te'n tuabangte tel bialbual selo in "Independence" cisuk leng mipite tuii zaw uh hi, kici hi. Zomi i hih ciangin Zomi kihel henla, akapkap khin i hih teh Army zong behlap in "Zomi Independence Army"ci mai vevua, akicih leh hong kikum uh a, hoih sa pah ahihman un , ZIA kici ding uh ahihi.\nTua ahaihmanin ZIA cih pen pawl thak le mi thak kiphuantawm dihdih ding hilo a, adodo asemsem sa teng in dialap le badge khat, min khat pua khawm ding cihna hizaw ahihi. Azakhanailo pawltuamtuam a omlaite zong kizasak dinga ZIA badge thuahtek ding cih ahihi. Mun khat a kikaikhawm ding cih pahna hilo in, i semna tek Zomi le Zogam credit tangsak ding cihna hizaw ahihi.\n6. WZC in ZIA phuan hiam?\nWZC in ZIA phuankhia zenzen lo ahihi. Gam le nam a ding a si ngam le thuakngam ding galkap pawl cih khong pen, mi khat or pawl khat peuh i phuankhiat sak ziau theih hilo ahihi. Asem abawl dingte in amau lungsim kizo a hong dingkhiat bek ciang vua apiang thei pan thu ahihi. Leitung tangthu ah zong tua mah ahihi. WZC in amaute kipiakhiatnate midang pawldang te'n ahamphat pih sangun, Zomi le Zogam mah in credit tang le hoih ding hi, cih deihsakna tawh suggestion khat le nih kipia hi bek lel ahihi. Tua ahihmanin WZC in ZIA phuan ta dihdih lo a, ZIA in ZIA aphuankhia hizaw ahihi. Adik zaw lai in genleng Myanmarian suppression/Kawlte huaisiatna in Zomi resistance/Zomite kidalkikna piangkhia sak cileng dik zaw kanlai hi. ZIA te i pahtawi ahihi.\n6. WZC in ZIA apanpih diam?\nWZC in Zomi le Zogam a ding si ngam ci thadah asemngam ciang zong kipakta mahmah ahihi. Neilo pipi mah in dekkhuat talkhuat zen in, mukhat pekhat tawh kihuh zel ahihi.\nA si ngam le asem ngam gentak loh pawisim a motor tuahsiate nangawn kilainat pih mahmah ahihi.\nTuabang ahihmanin Khual-ul sisan le luangkham liang a suahtak nang asemsem ngei, asemlai le asem zom lai dingte pen, mite'n hong simmawh le neumuh sak ding kiphal lo ahihi. Zomi numeite abuanbuan le Zomi bup hong deksidawn Kawlgalkapte nangawn, bangmah kilawhzolo ahihciangin, semkhialh anei phial uh zong in ZIA vahuat tuannang kimulo ahihi.\nHuathuai kisalo ahihi.\nAhih theih le ZIA te iit kisin sawm zaw cih ding ahihi. ZIA galkap khat bang Shan gam ah Kawl galkapte akaplum khit ciangin, thau nih laksak in SSA a lut ahihi. SSA in koi ah pai nuam na hiam? ci a dot ciang un ka Zomi pihte mah tawh semnuam ing ci ahihmanin, SSA mahmah in kha uh a , ZIA dingte kiangah apuakngiat uh kici hi. Tuabangmah in ZIA dangte zong asemsa tangthu nei vive kici hi.\n7. ZIA Zomi te'n i panpih ding hiam?\nZIA panpihlo in na pakik le na makpa Zo aktui piaksawm na hiam? ci in ki lehdong huai zaw ahihi. Tulai in inngua hahlo gamgua hah , cih paunak laang mahmah cih ih theih hiven. Karen, Shan, Kachin, Burmese, Mon le minam dang khempeuh in KIA, MNLA, KNLA, ABSDF le SSA cih bang amau kisai pih pawl tek huh ding in, leitungbup ah khensat khinzo uh ahihi. Arab suahtakna deih te'n zong campaign ziahziah ta uh hi. Libya te bang Zomi te'n entehhuai ahihi.Chin min tawh sem Zomi party CNF/CNA makai te'n zong sum kaikhawm in ciahpih lenlen khin ta uh hi.\n8. ZIA panpih leng alauhuai ding hiam?\nLauhuai peuh mah lo hi. Mon le Kachin galkap General nih zong nunglam deuh in Washington DC hawh in kumpi tawh kimu uh hi. Bang genkhawm uh hiam cih bel kitheilo hi. Kokhua Akron, Ohio zong hong bang uh kici hi.Tua bek thamlo in ABSDF/Student Army kici kawl sangnaupang pawl zong USA le gamtampi ah terrorist list pan kiphiatta hi. Nungdeuh in ABSDF Chairman Thanke zong ko vengkuam teng ah hong pai leplap hi.\nNew York Khawpi siksan in, Moe Thee tepawl in ABSDF le DKBA a ding sum khon ziahziah ta uh hi. KNU makai lui Mann Robert Zan bang in North Carolina pan Kawlgalkapte tawh akikap ngeina teng uh lai gelh kik ziahziah lel hi. Mite tua bang ahihi. KNU makaipi lui Bo Mya tapa Col. Neder Mya bang in khatvei Norway ah khawmpi khat ah " Kei Karen galkap Col. Nerder Mya hi ing, ci in mipi mai ah kipulak hih tuak hi.Zomi maban hong dal den, Myanmar Army le USDP in zong asem ding uh sem ding uh a, enzong tua hong dalna i phutkham sawm dendin hilel ahihi. Leitungbup ah kidona kizel ta hilel hi.\nI panpih nuam le hamsa lo ahihi. A lampi om ahihi. Abeisa hun a thautawite huh leng alauhuaina pen miginalo, sumduh bek le gamdang painuam bek a revolution sunglut khenkhat in, gamdang atung uh cianga, gam le nam nasem te ahekhek man uh ahihi. Leitung khawhun zui a NGO tawh kivak sawm a khenkhat hang ahihi. Tuateng pen Kawlgalkap thukan le a mizatte in namgimtui abuak beh uh cianga, hong nongkai pak hi lel ahihi.\nTuhun ciangin revolution sunga lungsim citak taktak tampite, leitung mun tuamtuam ah kizel ta ahihmanin, kibumleh kawikawi in, tua bang mite damdam in hong daidai ta ahihi. Chance a om ciang tua bangmite kidawmlo kikhoih giapgiap kik ta ahihmanin, nidang bangnawnlo in zawm pianpian ta uh ahihi.\nTua ahihmanin "Athei uh hang phamawhlo, amuh bel musakkha sam ken" cih paunak om mah bang in panlak theih hilel ahihi.\nA Zomi Blogger: ZIA, WZC le Zomi kipawlna tuamtuam


url: =Sia Ngin Kok Zuauphuahna ~ MUC\nSia Ngin Kok Zuauphuahna\nAdmin 9:28:00 AM Articles, Conference Pianna thu\nDear Mission te leh Conferencete,\nNung deuh a, hypocricy Sia Ngin kok in," Tuikhal te zong mission lam ah ong lut nuam,biakinn leh sanginn te tawh ong ki ap nuam " a cihpen zandeuh in new Mexico a om Pa Pau Bawi ( tuikhal ) in a pano te tung hihthu a dotleh na hilo hi.\nSia.Dopau leh Sia.Khaimeng ( tamu circle leader ) tebel tuikhal napaitakpi mah uh hi, tuikhal SDA Biakinn a kikhak theihna ding in, hausapa kingli ongbawl sak in cih na kun uh hi. Tuikhal hausapa in," hih no pawlpi buaina kawmkal ah kei ong ki hel lo ding hing," na ci hih tuak hi. Hypocricy Sia, Nginkok zuau thu ong kilang mahmah hi. Pasian nasem in kituat lai uh hi leuleu hi, a thu\ngente uh um pahpah kei un, a sitni pa uh ii lai ong khahkhiat tawh mun ci teng ah mission ten pawlpi mite vau na in zang uh hi, a nung ah Conference makai ten solution bawl toto pah uh hi, kuamah lung himawhna ding omlo hi. Mission siate pen agamtat na uh zong a ki theinawnlo uh hi ta a hihman un, lau huai mahmah uh hi, hi bang a, gitloh na tawh a kalsuan uh pen Pasian nasem in pope papacy bang lungsim a puaklai tak uh hi. Biak Inn khakding nakpi in hanciam sansan lai uh hi.\nA diak in hypocricy Sia Ngin kok I lai ong khaknak leh 90% zuau thu hi ding cih pen na understood un, laukei un, leitung hun nai mahmah ta a hihman in Topa Zeisu 2 veina ongkum dong I maban suan toto ni, zekai nawnlo ding hi, lung kiatna ding omlo hi. Hih tuikhal vai a,sia pa zuau phuah vai a kantel nuam ten a nuai a adress tawh mimal in na dong un, a mau a ni a nai a inn kuan te uh tawh ki zom uh hi.\nPau bawi ( tui khal )\nph- 505-319- 5264\nGO LIAN KAP


url: =Dawi Gilo Kizo Sak Kei In ~ Khat Thang :: ZOMI DAILY\nposted on 3 December 2014 at 12:37 pm Lomkholna: Article, Khatthang\nDawi Gilo Kizo Sak Kei In\nNi dang lai-in, lokho innkuan khat om hi. Tua innkuante ki-it liallialin nuntak nuam sa uh hi. Hi bang a nuamsa innkuante Satan in a muh ciangin “hite innkuan in kei hong phawk kei ve uh ee, bawlsia dih ni” ci-in a sawltakte sawl hi.\nKha-nin khatna in zong lokho-pa leitangte a sak dingin bawl sak hi. Lokho-pa pau lo phun loin, tawlnga zelin a nasep hanciamin zom teitei hi. Kha-nin in “hipa lungtom sak zo kei veng ee,” ci-in taisan hi.\nSatan in a sawltak nihna khat sawlkik zel hi. Lokho-pa sun gilkhialin sun-an ne ding hong kithawi leh a sun-an le a tui bungteng na kiguk sak hi. Lokho-pa in “aw kei sang a gilkial zaw mi om a hi ve maw, poi kei ei na gil vah uh hen” cih san ziau in, a nasep zom veve hi. Kha-nin nihna zong guallel kisa zelin tai khiat san hi.\nSatan in kha-nin a khautpai zaw a tuamna khat sawl leuleu hi. Kha-nin thumna pa zong lokho-pa’ lawm hoih bangin hong kibawl khem a, “lawm aw, kumkik ciangin kialpi hong tung ding kici hi, kiging khol in aw” ci-in deih sak gen hi. Lokho-pa in zong buhtang, nek-le-dawn tuamtuam tampi hong khol pah hi. Kialpi hong tung takpi a hih manin, a an kaihkhopte zuakin, lokho-pa mihaupi hong suak ta hi. Sum hong nei pian a hih manin, a lo khawh hong kawlin sum met hong bawl hi. Zu le khamtheih zatui hoih lote hong zuak ta hi. A huahna kibeh lapin hong khangto lua mahmah pak hi.\nKha-nin zong a Pu Satan kiangah pai-in, “tun lokho-pa bawlsia zo ta ing ei” va ci hi. Nitak khat tua mihau-pa zong pawi hong bawl hi. Zu-le-sa, nek-le-dawn tampi tak a sa buai dimin nasemte in hong koih sak hi. A zu lim penpen hai khat tawi a hong pai a nasemnu khat a khe suikhain hong kituk citciat hi. Zu teng mihau pa puan tungah hong bua a hih manin, heh lua mahmahin “hi na ngawn tawi zo lo maw? deidai sop!” ci-in nasemnu tai gawp hi. Nasemnu in zong “Pu aw zingtung pek-a kipan buai luain tudong an nek man nai lo hing, ka gilkial lua hi” a cih leh a Pu in “nasep zo lopi an ne thei lo ding” ci-in pangbet thuah lai hi.\nSatan in hi bang teng hong muh ciangin lungkim luata a hih manin, a sawltak kha-nin kiangah “hih pa bang va cih kiau na hia?” ci-in a dot leh kha-nin in zong “lokho-pa a kisap zah sangin a tamzaw a neih theihna ding ka hilh hiven, hong huaiham toto in, tun gitloh tawh kiphatsak tawh hong thuah hiveh aw, na muh dan hi mai ei” ci-in dawngkik hi.\nKhualzin sum bawl tuahphate in lung ngai ni, gam dang tungte in zong I nuntakna lungngai pha ni. Khat teitei phawk thak I nei hiam? Lungdam.\nPrevious: Maria le Mazih bang kilamdang, kua thupi zaw ~ Rev. Fr. Damian Dal\nNext: 914 Zomi te Step 2, Koi ah?